Chin Zatlang Holh & Laizo Holh, Rev. Chan Chum Hmuhning\nChin Zatlang Holh & Laizo Holh, Rev. Chan Chum Hmuhning\tFriday, 02 November 2012 15:37\tLian Dang\t"Chin Miphun Nih Zatlang Holh Ah Laizo Holh Kan Hman Lai Timi Cu A Caan A Si Ti Lo"\nBy Rev. Chan Chum\nA cunglei konghe pehtlai in Zatlang holh kong ka tial duhmi hi hmunhma ka laak tuk sual lai caah a tawinak te in ka rak tial lai.\nTlang holh suallam\nMiraang biafang “Common Language” timi hi Chin miphun nih “Tlangholh” kan ti. Kawl holh in kan chim ahcun “Bung-saka” a si lo ah “Bung-shape” kan ti lai cu tlang holh nih a sawh duhmi cu zapi nih theih khawhmi a si lo ah tial le rel khawhmi a si lo ah zapi nih pehtlaihnak caah hman khawhmi holh ca tinak a si.\nTlang holh tinhmi\nTlang holh nih a tinhmi cu midang holh hrawhpiak le khuh nenh (Influence) tuah a si lo, hramhram in cu miphun holh kha khua holh theng nan hman lai tiah ti khawh a si lo. Zeitintiah midang nih an mah le an holh cio te kha an sunsak an upat cio i thanter le fehter an i zuam cio. Cu bantuk in mah le holh cio kha kan va hrawhpiak hna a si ahcun miphun pakhat i a covo kan sukkhawn kan hnawrsuan a si. Mah ti a si tik ah miphun pakhat le pakhat i huatnak le i ralnak lung i fahternak a chuak khomi a si.\nCu caah cun tlang holh cu hramhram in miphun pakhat, khua pakhat holh kha ser silo in tlang holh timi cu amah te in pawngkam le sining hawih in a sersiam i a thangcho mi, mizapi nih fuhmi le panhmi hmanmi holh a si awk a si.\n7.9. 2012 ah kan lai vuanci Pu No Than Kap nih Tamadah sinah Lairam (Chin) huap in laimi dihlak caah “Laizo” cacawn ding le “Laizo” holh tlang holh ah hman dingin tialmi konghe pehtlai in “Laizo” holh cu 1922 “Lairam Holh” (Pyine saka) a rak khiah i 1958 February thla 15 in kawlram radio ah Taingyintha holh in aw an thanhchuah hi kum 30 a si cang. Cu cahcun pehchap i hmanding ah a tlak tiah a timi hi a hman ko al awk zeihmanh a um lo. Sihmanhsehlaw mirang cozah nih 1885 kum ah kawlram pi cu an rak lak. 1892 kum ah lairam zong cu a rak lak dih. 1896 kum ah lairam uknak phunghram an ser i hramhram uknak (Dominion status) uknak in an rak kan uk. Laimi tuanbia ah mi nih an kan uk hmasabik a si.\nKan lairam cu tlunkalnak (Cummunication) a har caah Kalaymyo Vanlawng a tum khawhnak khua he a naibik mi Falam cu hmun lai (Center) lak in mirang cozah nih an rak kan uk. Falam le Hakha kar cu ke lawngin kal khawh a rak si Mawtawka lam a um lo. Cu cahcun Hakha khua cu khua kenne bantuk ah a cang. Mah lioah Hakha ahcun Vuanthok ah mirang bawi Hay Neave a rak si. Cun Falam zipeng ah U Thein Mawng a rak si. Cu cahcun Falam cu Chin miphun pi i kan khualipi a si tiah kan ti khawh. Cu Khualipi Falam i holh cu “Laizo” holh a si i tlang holh bantuk ah kan rak hmanmi cu hman awk hrim a rak si ko. Zei cahtiah kan khualipi holh a si.\nMirang uknak dothlennak duh ruangah kan lai vuanci hmasabik a rak simi Pu Vom Tu Mawng cu 24.12. 1924 ah ralkap in a chuak i lairam luatnak ding caah rian a rak tuanmi kan pa pakhat a si. 1934 kum ah Mindat peng Vomtu khua ah laimi lungrualnak bu a derh i kawlram i Doh Burma Asii-azuung (ဒုိ႕ဗမာ အစည္းအ၈ုံး) timi pehtlaihnak tuah in mirang cozah sinah mah te uknak le nawlngeihnak fak piin a rak halmi pa a si. Hi tluk in laimi caah rian a tuan i lai vuanci hmasabik pa zong nih laimi tlang holh ah Mindat holh theng siseh tiah a rak ti bal lo. Kut cung khualipi simi Falam tlang holh te kha a rak i hrawm ve ko. Cu Pu Vom Tu Mawng cu laimi vialte nih kan pa tiah kan ti khawhnak a si.\nCa tialtu, laica tangli ka cawn lio ah hmasabik laimi IS ( ျပည္နယ္ပညာေရးမွဴး) cu Tlaisun bawi Van Hmung fapa Pu Chiah Luai a si. Sianginn lei he pehtlai in zeizong vialte ah nawlngeitu a rak si ko. Sihmanhsehlaw “Laizo” holh theng in laica nan cawn lai tiah hramhram in a rak kan ti bal lo. Kumkhat ah vuihnih hrawng Hakha Sianginn check ah a ra tawn i Hakha Laica kan cawnmi cungte ah khan a lung a rak tlingmi kan pa pakhat a rak si. laica kan cawn lio ah ka cin-ken rihmi cu, “Di ka cih i tlah ka duh Kapa cu Sia hleinga a ngei Chizawh nih ti a liah Saya nih ka zia ka za a ka zoh Napa bia va hliah Ra ko tiah a ti”.\nA cunglei i kan rak cawnmi laica te hi kan Hakha holh le ca te a si ko. Cucu kanpa I.S Pu Chiah Luai nih nan cawng hrimhrim lai lo tiah a rak kan ti bal lo. Cu bantuk thiamthiam in a voihnihnak laimi IS a simi kanpu Sum Mang zong nih a rak ti bal lo.\nZei holh dah kan thim lai?\nColony chan lio ah Mirang, Portugal, Spain, French tibantuk ram hna nih an holh hi vawleicung tlang holh ah tla kho seh tihi saduhthah le an rak i zuam cio mi a rak si. laimi zong lungthiang te in i zuam cio ve i Asho Chin in, lai le Zomi in, Laizo holh in, Hualngo holh tibantuk in i zuamcio ding a si ko. Chan tampi hnu ah mitampi nih theihmi le hmanmi holh poh kha tlang holh ah can ter ding khi a si ko. Cu tik ahcun kan mah holh theng cu holh theng kha holh theng tiah bia tam ding a si lo. Cu holh cu kan upat cio ding a si ko.\nZei holh cu dah kan dirpi ve lai?\nLaimi phun nih tlang holh ca i hman dingah a tanglei thil sining hna nih a dirhmun a pekmi a si lai.\n(1) Khualipi Holh a si lai\nVawleicung tlang holh tam deuh zoh tikah an khualipi hmanmi holh lawngte an si. Tah chunhnak ah Mizo, Shan, Kachin holh tiangah a khualipi cio hmanmi holh hi tlang holh ah an hman ko. Cucu hramhram in biakhiahnak in a rami a si lo. A mah sining te in a rami a si ko. Indonesia cu Tikulh 9000 ringlo umnak ram a si. A sinain cu vialte holh cu holh pakhat an hmang kho. Cucu Bahasa indonesia holh a si. Cucu an khualipi holh a si. Cucaah lai miphun caah kan zatlang holh hi kutcung khualipi a simi i holhmi a si ding ah a fawibik le a tlakbik a si ve ko. Lairam khualipi ah Tidim a si ahcun tlang holh ah Tidim holh kan hman awk a si ko. Cu bantuk in Mindat zong khualipi a si ahcun tlang holh ah Mindat holh kan hman awk a si ko.\n(2) Lairam laicer ah holhmi a si lai\n1947 Jannuary 4 ah kawlram nih mirang sin in luatnak a hmuh. 1947 kum uknak phunglam an tuahmi Dalnga, caang 196, 197, 198 thawngin mah te i uknak nawl le i hruainak nawl kan hmuh i lairam cu Chin Witetataing ( ခ်င္း ၀ိေဒသတုိင္း) ti a hung si. Hi lio zong ahhin Falam cu zipeng zung ummnak a laicer, lairam khualipi a rak si ko. 1962 ah Tawhlan-yee-kawng-sil (ေတာ္လွန္ေရးေကာင္စီ) Nay Win a cozah an hung kai hnu, lairam ah khualipi cu Hakha siseh tiah an ti i 1965 July 7 in Hakha khualipi sinak cu fehter a si. Cu hnu i lairam a cozah cu Chin-Oo-Si ti a si. Tawhlan-yee-kawng-sil(ေတာ္လွန္ေရးေကာင္စီ) Nay Win a cozah nih hi Hakha khuahlipi an sernak hi hramhram in a si lo. Laitlang ah khawika khua dah khualipi caah a laicer (Center ) a si lai tiah hlathlaitu an thlah hna i cu hna nih cun Vanlawng in an zoh. Vawlei Map in an zoh tik ah Hakha hi laitlang nichuah nitlak in an zoh tik ah Hakha hi laitlang nichuah nitlak chaklei thlanglei caah a laicer bik a si tiah an hmuh. Cu caah Hakha khuahlipi sinak hi a hmanbik le a dikbik le buaktlak bik a si caah a ho hmanh nih kan lungtlin awk a si ko.\n(3) Cawk zuarnak Hmun Laicer Holh A si awk a si lai\nVawlei tuanbia zoh tikah Mirang holh in Swahili le Bahasa Indonesia holh tiang tlang holh ah a ni chuah khawhnak cu cawk zuarnak (Trade) ah an rak hmanmi holh an rak si caah a si. Cawk zuarnak (Trade) nih hin tlang holh a chuahpi. Hi cawk zuarnak kan ti tik ah lam le sul mi zapi tlunkalnak le khualtlawnnak he a pehtlai mi a si. Lam zohnak a si awk a si. A tu lio ah Hakha khuahlipi cu lam za tonnak a si. Hakha- Mandalay, Hakha-Matupi, Hakha-Thlantlang, Hakha-Falam-Kalaymyo Bass kaa a um dih. Sak tuannak lei zung nih Hmandaw lam an chunh cuahmah lio pi a si. Khualtlawng lamli pawl le chawlet chawhrawl pawl za-long ten tlun kal khawh a si. A tuah Hakha in Saicichuak tiang lam a pem i Sangau tiang a phan hngami lam a si. Kan lai vuanci Choh U Hung Ngai nih 15-4. 2012 ah hunnak zong a tuah cang. Mah cacun kan hmailei ahcun mizo ram le kan Hakha hi leh laang in tlunkal khawh a si cang lai. Cucahcun kan Hakha khualipi ah tlunkalnak a fawi caah Mandalay lei in Tuluk thil nitlak lei thilri vialte si hna seh, Thantlang Kalaymyo lei in India thil si hna seh, Falam lei tisik an hnah, Matupi lei zong in Yakhaing, Paletwah lei thil tibantuk vialte an lut kho. A tu ah kan cozah nih Matupi le Paletwah karlak Mawtawka lam awnnak ding caah a zuam cuahmah liopi a si. Hmandaw ah Facang le eidin dang tampi cu leh laang in vung laak khawh an si cang lai. Hi thil vialte hi pehtlai in chawleh chawhrawlnak ah ka ni biakchawnhnak holh cu Hakha holh a si ko. Tidim lei Falam lei kan fa kan nau le kan khuachung i an rak rat tik zongah kan Hakha holh in kan i chawnbia kho dih. Hakha holh an thiam dih. Cu cahcun kan Hakha khualipi cu Business Center a si ko cang. Hmailei ah Kungtaih le Company nganngan an um chin te lai i cawk zuarnak caah kan Hakha holh thiam a herh chin te lai. Cu thil nih cun duhsah te in Hakha holh hi tlang holh caah dir hmun a ser piak ko tihi fiang te in hmuh khawh a si.\n(4) Cozah zunghmun khua a si lai\nLairam khualipi le cozah zunghmun khua a simi Hakha khualipi cu khuazakip minung an phaknak a si. Ram khel rian (Politic) hmun leicer a si. Cozah riantuan chawlet chawhrawl, ramchung ramleng mi lian mi ngan le min thang le minlar kip phakmi khua asi . Hakha khua hi laimi (Chin) vialte kan khua a si. Kan Jerusalem asi. Cucahcun cozah zunghmun khualipi a si ruangah Hakha holh hi tlang holh si dingin dirhmun a pek ngaingaimi a si tiah ka hmuh.\n(5) Biaknak le tlang holh Biaknak le tlang holh hi an i peh ngaingai. Khrihfa sinak le mirang holh hi naih te in an umkal ti peng. Tck., Mizo ram ah, Duhlian holh tlang holh ah can khawhnak a ruangbik cu, Missionary hna nih, Duhlian holh in Baibal le hla cauk an ser; Thawngtha an chim hmasat. Duhlian holh le Pathian Thawngtha an rak kal ti caah a si. Hakha cu lairam ah Thawngtha thlaici a luh hmasatnak a si. Lai ca zong, Hakha holh in tuah hmasat a si i lai ca a tuahtu cu Surgeon Major A.G.E Newland a si. Hlan lio ah, Tidim le Falam peng hna nih, Hakha lei hla hi tha ten an rak sak khawh. CCOC riantuan lio ah, thlanglei laitlang mi hna nih, an theihbik mi holh cu, Hakha holh a si. CACC riantuannak hi 2013 ah kum 25 a si cang lai i Jubilee zong tuah dingah timhtuahnak a um. CACC ramchung ah Khrihfabu Associasion vialte lak ahcun kan Hakha laica hi cawnnak le hmankhawhnak ding caah CACC nih hram thukpi thlak in rian a tuan cangmi a si. Ramleng ummi khuaza ramkip zongah lai holh le lai ca cawnnak hi tuah khawhnak dingah tampi rian a tuan cang. A tawinak in a donghnak ah langhter ka duhmi cu CACC, GS hruainak in fimthiamnak lei vuanci zung nih cozah Sianginn laica cawn ding konghe pehtlai in tuanvo an pekmi hna Kalay Universty ah Saya a tuan lio mi Dr. Sang Hlei le Sayama Sui Hliang he Kalay ah voikhat tonnak a ngeih hnu ah September 30 ah Hakha ah tonnak an ngei than.\nCu cahcun hi tluk in laica cawnnak ah timhtuahnak ngeih cio le tangka tampi dih in tawlrel mi cung cio ah rawh-ralhnak a um sual ahcun laimi phun lak ah thatnak nak in chiatnak tu a chuak sual deuh hnga maw tiah phannak a um ko. Biatlang komhnak\nLairam holh phun vilate zoh le a cuaithlai lengmang tik ah, atak ah tlang holh a cang kho dingmi cu, Hakha lai holh le Laizo holh hi asi ko tiah ka ruah. Tidim holh, Asho Chin holh, Mizo le Hualngo Mindat holh hna hi, an tha tuk ko na in, laimi pumpi caah, hman dingah a fawi ding an si lo. Laizo holh le Hakha holh lawnglawng hi a tlak veve mi an si tiah ka hmuh. Laizo holh hi, lai radio holh a si caah, Hakha holhnak in tampi hmai ah a kal. An aw a nem caah a ngaih a nuam, duh a nung ve. A si nain, an ca thanchonak, a thiammi milu le holhnak hmunhma cuai thlai tik ah Hakha lai holh nih tamtuk a thlau ve than. Cucaaah, a lamkip in zoh le a cuai thlai tik ah Chin miphun pi nih zatlang holh ah Laizo holh hman ding hi cu a caan a si ti lo. Sining, dirhmun a lamkip in zoh tik ah Hakha lai holh hi Qualified mark a hmuh caah tlang holh si dingah a tlakbik ko hnga lo maw. American holh a rumnak cu an holh nih a zawh lo zongah miphun dang holh a simi, England, Potugai, French holh tibantuk kha an chap i an hman tik ah nihin ah American holh cu vawlei cungah uar bikmi holh a si. Cu ve bantuk in kan rung cin holh nih a zawh lo ahcun Tidim holh Falam holh tibantuk zong bet chih ah zei dah a sual. Hakha holh nih a tlinh khawh lomi na ti kho maw na co maw ti can ah na ngah maw ti cu a tu hi kan hman dih cang ko. Tlam a tling ngai ko hih.\n1). CACC Mekkazin (2007) Laimi tlang holh he pehtlai in Pu Hai Vung Lian ttialmi chungin tam deuh cu laak i ttial thanmi a si. 2). Hakha Post Vol. 1 No. 44 3). The Chin Journal Vol.3 No. 1 P. 13 4). A voi 55 nak Chin Phunpi Ni tlinnak capar\nCa ttialtu: Rev. Chan Chum Zathang, Sangte chung, Liannawn hrin HKBC. ______________________\nNote : 1. Hi capar cu Rev. Chan Chum nih a ttialmi kha Lai Forum ah Rev. J. Biak Peng nih a rak thlah chinmi vun post tthanmi a si.\n2. Global Chin New Media Group ruahnak si loin ca ttialtu ruahnak a si. Older news items:\nHmuh Na Duhmi Thlennak Cu Nangmah Na Si Awk A Si\n"Chungkhat Thurual Rem Lo Paamnak…"\nAmah le a Caan Te Ah Hman Lo Ahcun, Mahlemah I Hrawhnak A Si\nRalpi A Pathumnak Hi A Tho Kho Menmi A Si\nZeitindah Kan Vawleicung Caan Hi A Dongh Lai?\nMino Caah Laimi Nupi Kawlning Theihawk Hna\nNihin America Le Vawleicung Ram Hna An Dirhmun\nJohn Hick Le Vawleicung Biaknak A Hmuhning Le Biahalnak\nLybia Bantuk A Si Nakhnga Lo Kan Runven Lai: Russia Le Taluk\nUS Phunghram le President Obama Chuahkehnak\nChin Mino Tampi Nih Cozah Rianttuan Kan Herh!\nNitlaklei Cozah Buaipimi Hnekchom Vangeih Le Laimi\n“Delhi Chin Ralzaam Tikhor A Reu Ziahmah”\nKawlrambupi hi Zei State dah a si timi Zohthanhnak\nChin State cu Secular State a si peng ko rua\nBiaknak le Politics Thennak Issues\nCNF Politics ah aa tthleng deuhmi\n“ Sifak Fa Tuar Ning”\nCNF le Kawl cozah Agreement (Laiholh in)\nLast Updated on Friday, 02 November 2012 19:19\tThil Khuaruah Har\n3554\tKawl Ralkap Lutlai le The Washington Post Biaruahnak 6752\tMiss Chin National Day, Dallas,TX He Chikkhat\n18497\tLai Lenhloi Thar Tialtu Si Bawi Mang Lian He Biaruahnak\n9200\t‘Chin Gospel Singer’ Mimi He I Tonnak\n12536\tLai Software Engineer Pakhat He Biaruahnak\n13977\tBurma/Chin News\n1219\t'Evolution Science' Zumhtlak Lo Ah A Sertu Kutneh le Keneh\n2397\tChristmas Tiah December 25 An Khiahnak Kong\n3413\tKhrih Hrinnak Thianghlim Fehtertu Historical Tehte\n3011\t2015 Hmuhchuahmi Pathian Thil Ser 2 Nih 'Evolution' Science An Kalh\n3552\tWe have 1570 guests online\tLaica Kong


Zei Party In Dah Naa Cuh Lai? Zei Hmunhma Cnstituency In Dah Naa Cuh Lai? Timi Biahalnak Salai Van Bawi Lian (Martin) Nih Fiang Taktakin Lehnak A Tuah – Chin World News Evening\nZei Party in dah naa cuh lai? Zei hmunhma Cnstituency in dah naa cuh lai?\nJune 4, 2020 ah aralaimi Kawlram thimank ah MPs lut dingin thanhnak le theihternak ka tuahmi a ka ngaihpiak tu nan dihlak cungah tampi ka lawm. A ngeitu tambik nih kaa cuhnak ding Party le hmunhma nan ka hla caah ka lawm fawn.\nCovid-19 aa ton lio a si caah dang khat, cun Party nih COMMITTEE khawh in MP aa cuhding ( Candidate) thimnak a tuah caan a phan rih lo. Pumpak in miphun le ram caah kaa timhnak le ka pomnak (principle) he aa tlakmi Party cu aa thim cang. I cuhnak hmunhma (constituency) zong zeiti a si paoh ah cohlan dingin timhcia ka si cang ko.\nA caan nih a kan pek rih lo caah thanh awk a ṭha rih lo. A ruahzia thim piak in ungsau te in nan ka hngah naklai kan nawl hna. Kan dirhmun a fiang cangka in thawngthanhnak ka tuah lai tiah upatnak he kan thanh hna.\nPhone, siseh Online siseh thapetu, ruahnak petu le biahaltu nan dihlak cungah tampi ka lawm. Zalongte in ruahnak pek khawh le bia hal khawh lengmang ka si. Hi ka facebook page in leh khawh kna zuam lengmang hn lai.\nCredit: Salai Van Bawi Lian (Martin)


7Days News nih fiangtein David Lah le midang kong a ttial cang. A hman mi a si tak tak cang ko lai hi\nKawlram Covid-19 zawtnak hmuh cang mi minung 27 hna cu voihnih test an tuah hnuah coronavirus zawtnak hmuh an si ti lo cang caah inn lei ah lawiter an si cang lai tiah a chim.\nMah minung 27 lakah coronavirus zawtnak hmuh hmasak bik Tedim pa Kaptel le Pathian rian ttuantu David Lah zong a tel tiah 7Day nih a ttial. Voihnih test an si hnuah an zawtnak a um ti lo zongah suimilam 48 cu zeidah an law tiah theih duh ruangah siizungah chia an si. Mah hnuah zeihman soiselnak a um ti lo ah cun inn lei ah an lawi khawh cang lai tiah 7Day thawngpang nih a ttial\nSiizung inn ah chuah hnu zongah inn ah home quarantine in an um lai i, an duh poah ah kal khawh an si lai lo. Mah hnuh lawngah zalawngtein an um khawh lai tiah a source nih a chim. Tawng Auh Ka La, ah MP U Moe Myint nih voihnih test tuah a si hnuah coronavirus zawtnak hmuh a si ti lo mi David Lah nih damnak a hmuh tthan mi cu thawngtha bak a si tiin lunglawmbia a chim.\nTu ni Apirl ni 30 tiang myanmar ram chungah coronavirus zawtnak angei cang mi cu minung 150 an si cang i, atu an hmuh mi a hnungbik hi Chinnu a si. Pathian sin ah damnak an hmuh thawn khawhnak ding caah fakpi in thlacam piak hna u sih. Atu kan tuah khawh mi cu kan hoi le mah bantuk in damlo mi caah inn chungah ah lungtak tein Pathian sin ah thlacam piak lawng hi a si.- Source 7Day\nBe the first to comment on "7Days News nih fiangtein David Lah le midang kong a ttial cang. A hman mi a si tak tak cang ko lai hi"


Thlachiat ruah aumlo ahcun Khrihfa sinak le Dawtnak timi zong aum kho ve lo. – Kawltu Team\nThlachiat ruah aumlo ahcun Khrihfa sinak le Dawtnak timi zong aum kho ve lo.\nMalaysia in Kawlram ah tlunpi mi Nu Sui Hlei Tial ruak cu Than Tlang khua leng ah an vui ti thawng pang nih lung nuam lo ngai in aka um ter. Ka chungkhat sahlawh ka theihmi zong asilo nain ka tuarpi hna. Covid 19 ruang ah aruak khuachung luh an sianhlo caah si an ti. Nawl ngei tu nih an ruah awk thil :\n👉 Malaysia in aruak tlunpi nak tawlrel tu nih ahim ko- zawtnak aumlo timi fehter nak an zoh awk asi.\n👉Covid 19 zawtnak hi “khuh le cil, tongh nak” in i chawnh khawh asi caah , nawl ngeitu nih safety tuah in vui khawh nak lam aumko , cucu an tuah duhlo.\n👉 Miphundang ramdang ah thleidan nak phunkip le nehsawh nak kan ton hmanh lungfak tuk asi lio ah, semnak -khua ram hmanh ruak vui kho lo in thleidannak thinlung vanpang aum mi hi aho dah mawh kan phorh lai.\n👉 Covid 19 lio ah ramdang in Kawlram ah tlunpi mi Kawlram minung an tampi, ui le ar bang hawi vuilo nak hmun an vui hna ka thei rih lo. Kawl le kawl hmanh an i daw, Laimi le laimi thlachiat ruat khrihfa kan si kan ti lio ah siasal bia hmanh kan tluk hna lo.\n👉Sifak san tlailo khuate ti mi nautatnak thinlung akarh tuk ahcun Khrihfa sinak le thlachiat ruah nunphung angei lo mi Miphun bantuk kan si. Thihnak aphun phun a um, asinain athi cang mi ruak kong ah thlei dan aherh tilo, Ruakvui nak vawlei nih thleidan nak angeilo.\n👉Covid 19 ruang ah timi solhphelhnak lawng chimrel ding asilo, ahim bik mi bawmhnak tuah ding Cozah nawl ngeitu rian asi. Ngaichiat atuar mi chung khar bawmh ding rian an ngei. Ataktak ahcun Sibawi thiam sang ( Doctor) zong nih ruakvui kong ah safety ( ahimnak bik lam in vui khawhnak) ruahnak pek khawh asi.\n👉Vawlei cung ah chiat – tthat zohkhenh teirial bik le aa humzual bik mi Miphun kan si timi hi Pastor le nawl ngei tu zong nih nan philh lo aherh.\n👉Nangmah nih na tuar khawh lo dingmi lungfahnak kha , midang nih an tuar ding na duh awk asilo.\nNote: Mithi hna chungkhar he pehtlaih nak ka ngeilo, ka theih mi an si lo asinain thawngpang ka rel ah ka lung tawn nee aka khenh i ka tuar pi ngai hna. Kan zatlang upa hna nih Khuafak pin ruah aherh. Credit : Ral Eng Khenglawt\n← Thantlang ah Saram Lungput a ngei mi rianttuantu an Rian in Phuah hna uh!\nTrump Siizung In A Chuah Hnu A Biachim Mi Pawl Cu A Mak Kho Tak Tak. →


'Miphun hriamtlai phu pawl i fonh' ṭhan an i tim | The Chin Express\n‘Miphun hriamtlai phu pawl i fonh’ ṭhan an i tim\nMiphun hriamtlai phu 12 i fonh in an rak dirh nain a rawk cangmi “Miphun Fonhmi Federal Council (UNFC)” bantuk dirh ṭhan kan timh, tiah Pao (PNLO) hriamtlai phu ralbawi Khun Okka nih a chim.\n“Uknak chuttu ralkap cozah a dotu mipi nih federal army dirh an duh. NCA minsen a thutmi he thut lomi he miphun hriamtlai phu vialte nih khua kan khan a hau.\n“NCA minsen a thutmi miphun hriamtlai phu 10 fonh (PPST) nakin a ṭhawng deuhmi UNFC bantuk dirh hram kan thok cang i kan dirh khawh deng cang,” tiah PPST chungtel a si vemi PNLO ralbawi Khun Okka nih a chim.\nUNFC cu Karen hriamtlai phu KNU le Kachin hriamtlai phu KIA telh in hriamtlai phu 12 nih rak dirhmi asi. Kum 2015 ah hriamtlai phu cheukhat nih Myanmar ralkap he kan i kap ti lai lo tiin NCA sachoh ah minsen an thut caah UNFC cu a rawk.\n“Miphun tampi fonhmi ralkap bu dirhnak ding ahcun caan tlawmpal a rauh lai caah mipi nih lungsau tein na kan hngah a hau,” tiah PNLO ralbawi Khun Okka nih a chim.\nMah bantuk ralkap bu cu dirh dingin khuakhangtu phu an dirh cang i May thla ahcun thawngpang fiang deuh a um te lai tiah zumh asi.\nNCA minsen a thutmi hriamtlai phu 10 (PPST) zong nih April 4 ah “ralkap cozah dohnak CDM le mipi nih an tuahmi Pau Dothlennak kan dirkamh hna,” tiah thawng an thanh.\n“2020 November 8 thimnak mipi nih an thimmi MP pawl (CRPH) nih 2008 Phunghram a hrawhmi cu kan lungtling. Cun, CRPH nih Federal Democracy Phunghram a sermi zong kan pom,” an ti.\nCRPH zong nih “April thla zarh 1nak ah Mipi Lungrualnak Mipi Cozah kan dirh lai” ati.\nPPST ruahnak petu U Khun Sai nih, “Hriamtlai phu cheukhat nih cun, kan i fonh hrim hau cang tiah an ruah ko. Anmah hriamtlai phu cio nih biakhiahnak tuah a hau hnga,” tiah a chim ve.\nRalbawi Khun Okka nih cun, “Hriamtlai phu pawl kan i fonh lai an ti si le an i fonh ko lai. CRPH nih a dirhmi phu ah kan i tel lai an ti le an i tel ko lai. Hi cu hriamtlai phu pakhat cio nih bia an khiah haumi si. PPST nih cun ‘fonh’ timi biafang kan hmang lo. Kan i bawm lai, rian kan ṭuanṭi lai,” ati.\nHmasa thawngpangMalaysia palek nih Myanmar pa a that tu an kawl\nHnu thawngpangMyanmar kong US Congress Resolution cu upadi ah ser asi lai: Salai Elaisa Vahnie


Thisen He Aa Ciahmi Naute Bak Hringtu Nu Nih Lamkam Ah A Hlonh Diam – ZINGHMUH NEWS\nThisen He Aa Ciahmi Naute Bak Hringtu Nu Nih Lamkam Ah A Hlonh Diam\nMinung kan nunnak ah hrinmi fa le hna nih zei tik hmanh ah kan cham khawh ti hna lo dingmi thil pakhat cu hringtu nu le dawtnak hi si. A si nain cheukhat hringtu nu le hna cu minung lungthin hmanh a nei lomi an rak um ve hoi i an hrin ciami fa le hmanh lamkam ah hlonh hmang tu le thah hmang tu an rak um ve hoi.\nAzerbaijan ram khualipi Baku timi khua ah hringtu nu pakhat nih a hrin kaa mi nau te cu thi le dawi he lamkam bak ah a hlonh taak ko. Mah a hlonhmi naute hi nute a si i hringtu nu nih cun a hrinnak in caan tlawmpaal ah a nun bu bak in lamkam hmunhthur chiahnak pung pawng te ah a thisen ciah bu bak in a hlonh ko.\nHringtu nu nih plastic baw chungah sanh in a hlonh ko nain mah naute cu vanttha tak tak in a thih hlaan deuh ah New York khua in Azerbaijan ram khualipi Baku ah a rak tlawngmi khualtlawng pa pakhat nih a hmuh. Mah naute hi a nu paw chungin a chuahnak hmanh suimilam caan tlawmpaal te lawng a rau rihmi si mah khual tlawng pa nih hin hmu manh hlah sehlaw cu caan rau lo te chungah a thi colh ve ko hnga.\nEurasian City palik zung lei in ttuanvo nei tu palik pakhat nih cun “mah naute hi a nunnak him ko rih i a tu ah cun Republican Institute of Paediatrics department ah chia in thlopbolnak an tuah cuahmah lio si, cun mah hnu in hin hngakchia zohkhenhnak sizung pi ah kan tthial tthan te lai” tiah a chim.\nMah thil hi a luan ciami January thla ah khan a rak cangmi si i caan zei maw zat cu a rau cang ko nain a rel rih lomi hna kan um sual ah tiah ka vun share tthanmi si. Palik pawl nih mah naute a hlonh tu hringtu nu zong an kawl cuahmah lio si i an hmuh ah cun palik nih faak ngai in dantatnak an tuah ve te lai.


“Cultural Sunday” hi zeiruangah dah kan hman? | ibcsandnes\nHome › Latest News › “Cultural Sunday” hi zeiruangah dah kan hman?\nBlog Articles Latest News\tPosted on 3rd October 2017 —by admin 2114\n“Cultural Sunday” timi cu “Nunphung Sunday” ti a si. Baibal fimthiam sang tampi nih an zumhmi pakhat cu, “Miphun pakhat a sinak” ah then awk a tha lomi cu, “a Biaknak, a Nunphung, a Hoh le ca” hi a si. Mi pakhat nih an holh le ca a thlau ahcun an “Biaknak zong a tlau” ti a si.\nAbianain “Goths” miphun hna hi Europe ram ah AD 400 hrawngah Rome rampi a hung dohtu le teitu an si. Goths sin i siangbawi a tuantu Ulfilas nih Goths holh cun Baibal a leh piak hna i Baibal tling tein an holh in an ngai. Asinain cu “Goths holh” cu duhsah tein in a thi i, a tu ahcun Goths holh a hmangtu an um ti lo. An biabal cu Library ah a um rih ko. A reltu an um ti lo ahcun holh ti ah a cang. An miphun zong a thi ve.(Rev. Dr. Hre Kio, Dingdi Mekazin(volume 1,No.1,2015).page 20).\nRom pennak cu a kauh tuk caah biaknak kip, nunphung kip, holh le ca kip hman awk a tha lo. Cucaah siangpahrang Alexander nih pennak a lak hnu in Greek biaknak, nunphung, holh le ca nan hman ding an rak ti. Izipt siangpahrang Ptolemy Philadephus (BC 285 –BC 246) le bang nih cun Hebrumi nih an baibal hi anmah holh in an rel peng ahcun Greek holh an thiam sual lai lo tiah Greek holh in a rak lehter hna. Minung 70 nih ni 70 chungah an leh dih. Cu baibal min cu Septuagint or LXX ( Sawmsarih) an ti. Asinain Judahmi nih an biaknak, an nunphun, an ca, an holh a tlau lonak dingah biatak tein fim an cawnnak hmun cu an biakinn a simi, “Synagogue” ah a si. Cucaah miphun dang kip “sal” taang an si nain an biaknak, an nunphun, an ca, an holh, an thlau kho lo.\nA liam cia kum (15) hnu in vawlei cung Khrihfabu cheukhat ah “Cultural Sunday” hi hman thawk cio a si. Hi “Cultural Sunday” nih aa tinhmi cu “Pathian pekmi an Miphun thuam, an miphun ringawn(Music) phunkip, an miphun holh le hla, lam he Pathian sunparnak pek Ni” kha a si. Hlan lio ahcun “Setan biaknak thilri” an si nain atu ahcun “Pathian thangthatnak thilri” ah an cangter. India sianginn ka lai lio ah Bangali sinah ka rak hmang bal. an thuam, an riangawn, an lam le an hla he an Pathian an thangthat. Kai lunghmuih tuk.\n“Nunphung Sunday” hi Baptist nih kan tuahnak a ruang cu kan biaknak, kan nunphung, kan holh le ca then awk a tha lo. Pathian kan thangthatnak ah kan hman ve hi a herh ve.\nA ruang? Chin miphun cu mirang sal in Kawlsal ah an tla. Kan biaknak, kan nunphung, kan holh le ca vialte hrawh an i zuam. Sianginn ah ca kan cawng kho lo. Cucaah kan biakinn hi kan biaknak, kan nunphung, kan holh le ca kan cawnnak hmun ah kan hman. Kalaymyo i Carson Baptist Church cu kawl nih an kan kulh. Asinain Biakinn ah kan biaknak kong lawng si lo, kan nunphung, kan holh le ca kha tha tein kan cawnpiak hna pinah “Nunphung Sunday” kan tuah i hi ni ah Pathian pekmi kan tuam, kan nunphung, kan holh le ca a biapi nak kong kha kan cimh hna. Cucaah Chin ram tlukin tein kan fale nih kan holh le ca an thiam.\nTha tein ruat hmanh! Pathian nih Chinmi a kan dawt i vawlei cung khua zakip ah kan um cang. Isreal miphun bantuk in kan biaknak, kan nunphung, kan holh le ca kha kan biakinn nih fakpi in nan dirpi lo ahcun “Goths” bantuk in na fale chan ah nan tlau colh lai.Kan dirpi a herh. Kumkhat ah viokhat cu Pathian pekmi kan thuam, kan ring awn, kan lam, kan hla in amah thangthatnak kan hman ding a si.“Cultural Sunday” tuah cu “kan kokek sining in Pathian thangthatnak pek a si” ko. “Sui cawfa i ser” biak a si lo. Kan fian lo caah a si. Vawlei cung ah hin Pathian nunphun, Pathian ringawn, Pathian holh le ca a um lo. “Kanmah le kan nunphung, kan ringaw, kan holh le ca hi Pathian ta an si dih i amah sunparnak peknak” ah hman dih ding a si. “Nunphung Sunday” cu Pathian pekmi kan sining dihlak in Pathian kan thangthat “Ni sunglawi” tu a si.


Sopum khua ah meithal thawng kan thei lo, SAC ralkap belte Khualhring tlang lei ah kal dawh an si tiah chim – Hakha Cherry\nThe Hakha Times, June 10 Sopum khua ah meithal thawng kan theih tibantuk hi adiklo mi a si, SAC ralkap pawl zong June 10, zaanlei ah khan an kal i Khualhring tlang lei ah kal dawh an si ko, tiah min langhter lo mi pakhat nih a chim.\n“Thantlang Peng Sopum khua ah an i kap tibantuk, meithal thawng kan theih, tibantuk an tial mi kha facebook ah kan rel i kan khuaruahhar ngai. An i kap lo, meithal thawng zong kan thei lo. SAC ralkap pawl belte Thantlang lei ah an kir nain Thantlang an phan fawn lo. Sopum ah an um ti lo. Rul-lei ti mi khualtlawng pawl an i dinhnak hmun phanh hlan ah khin Khualhring tlang lei pialnak (Khuafo khua lei kalnak) lam a um i cu lam cu an zawh lai i Khualhring tlang lei ah an kal lai, ti hi zumh cio a si. Aruang cu Mualkai khua le Tihbual khua kar kahdohnak a um hnu khan khika lei ah an kal tiin kan ruah ko,” tiah min langhter lo mi pakhat nih The Hakha Times ah a chim.\nHi kong ah Khualhring tlang khua pakhat in khuami pakhat nih, “SAC ralkap an rachap, tiah an kan chimh i atu hi ruahpi suur lak ah kan zaam. Tihbual le Mualkai karlak hrawng ah khin zaanlei 6:30 pm hrawng ah meithal thawng maw a si, bomb thawng dik, kan theih. Cu dahlo, atu hi cu thawngpang a dai ko,” tiah The Hakha Times ah a chim.\nNihin June 10 Sopum khua chung tan in Thantlang lei ah khualtlawng aa choklet mi tampi an um ko. Ral tih ruang ah a zaam mi cu an um ve ko nain thawngpang an tial ning lawmmam cun a si lo. Meithal thawng zong kan thei lo. June 9 zaanlei SAC ralkap an phanh lai belte ah meithal an puah len i cu dahlo meithal thawng zong kan thei lo, tiah min langhter lo mi pakhat nih a chimchap.Photo_Crd The Hakha Times


COVID-19 Nih Lungrawh Zawtnak le Lungretheihnak hi Tukum Khuasik ah a Zual Ter Kho | WOSU News\nCOVID-19 Nih Lungrawh Zawtnak le Lungretheihnak hi Tukum Khuasik ah a Zual Ter Kho\nSide Effects Public Media | By Biak Tha Sung\nPublished December 28, 2020 at 1:40 PM EST\nDani Hoover cu kum 26 a si i, Indianapolis ah harsa a tongmi pawl bawmtu (social worker) a si. High school a kai in lungrawh zawtnak (depression) le lungretheihnak (anxiety) a rak ngei peng i, Covid-19 zawtnak a um ruang ah hin aa harh chin chin.\n“Hi COVID-19 puiral chung ah hin, ka lungrawh zawtnak le lungretheihnak hi a fak bik tiah ka zumh,” tiah Hoover nih a ti.\nA tu lioah Hoover nih a phan bik mi cu khuasik a phanh lai hi a si, a ruang cu khuasik caan ahhin a lungrawh zawtnak hi a puang bik cem ton. Voidang ah lungdamnak ah a tuah tonmi pawl kha a tuah kho ti lai lo.\n“Lam i chawh siloah mawttaw mawngh i, i chawh siloah dinhnak hmun (park) kal tibantuk, lung damnak hmun hma pawl kal khi an ka bawmh ngai,” a ti. “Mah ruang ah khuasik ah mah vialte ka tuah kho ti lai lo ti ruah ah hin, thin a phang.”\nHoover nih a phan mi pawl hi, thluak le lung damnak lei in thiamsang pawl nih cun a hmaan ko, thluak lei dam lo nak a ngei mi nih an phaan awk a si ko an ti.\nKevin Rand, Indiana University-Purdue University Indianapolis ah Psychology (lungthin um tuning kong cawnnak) cachim tu pakhat a simi nih a chimmi cu COVID-19 boruak pi nih hin vawleicung pumpi thil sining tampi a thlen tiah a ti.\n“Mah hi hi vawlei pumpi caah lungrawknak ngan ngai a si” tiah a ti. “Hlan ah lungrawh zawtnak (depression) le lungretheihnak (anxiety) ngeih cia lo zong ah mah thil a cangmi ruang ah hin ngah a fawi te.”\nRand nih tu kum i lungretheih a um bikmi cu, khuacaan nih chuahpimi lungzawtnak (seasonal affective disorder), lungrawh zawtnak (depression) phunkhat a si ve mi hi a si a ti. “Khuasik phanh lai hrawng ah a cheu cu lungnuamh loin an um i, tthal an phanh hlan tiang an lung nuamh lonak a nguh ton.”\nCawnnak lei in thiamsang pawl nih an ruahnak ah cun ni a tlang caan a tawi deuh ruang ah a si tiah an zumh. “Khuasik a phan i, niceu a tlawm deuh ah khin, a cheu cu “phase shift” ti mi kan tong i, kan it caan le nikhat chung caan a kalning ai kalh dih.”\nMah nih lungnuamh lonak le lungrawh zawtnak bantuk - tha um lo tibantuk pawl a chuah ter khawh.\n“Mah bantuk a tong tonmi pawl hi tu kum cu an lungnuamh lonak le lungrawhnak a zual chin lai tiah ka zumh,” tiah Randy nih a ti.\nResearch (thil hlat hlainak) an tuahmi nih mah hi a dir pi ve. U.S. rampi Centers for Disease Control and Preventions (zawtnak pawl khamhnak le damnak a kawl tu) nih April thla le June thla karlak ah hin lungrawh zawtnak (depression) le lungretheihnak (anxiety) bantuk zawtnak pawl a karh ngai tiah an ti. Thil hlat hlainak (study) pakhat nih a langhter mi cu upa zakhat ah sawmli nih COVID-19 puiral pi ruang ah lung lei dam lonak le rit sivai a si lo ning nih hmannak kan tong tiah an ti.\nShelley Johns, clinical psychologist (lungthin lei zawtnak a ngeimi pawl bawmtu) a si i, Indianapolis a ummi Regenstrief Institute timi ah, research (thil hlat hlainak) a tuahtu a simi nih, COVID-19 zawtnak a um hnu in lungrawh zawtnak (depression) le lungretheihnak (anxiety) a ngeimi hi mizaw a zohmi lak ah an karh deuh tiah a hmuh.\n“U.S. chung ah cun, thlaruk chung bak mah ti hin kan um cang” tiah a ti. “Kan lungrawknak hi sau ngai a kan nguh cang i, zei tin dah a dih lai le zei dik a dih lai ti zong i ngaih awk a um lo.”\nJohns nih kan lungthin lei ngan damnak caah, kan mah tein kan i zohkhenh i, kanmah cio caah zei dah a tha bik lai timi kha kan tuah cio a herh tiah a ti.\nJohns nih “Tu lio caan i kan pum nih a herhmi zat in ih piak.” “Pakhat le pakhat i hlat bu zong in mi he i ton i thil tuah tti ti bantuk, asiloah phone si lo le online zong in, kan pum hi cawlcangh ter peng le niceu lak zong ah chuak lengmang ti bantuk kha a him khawh chung i zuam buin kan tuah hna a biapi.”\nHoover nih a ra ding mi thla caah bawmtu ding ah tiin, an inn ah dai tein um khawhnak ding khan pakhat kha a ser.\n“Puan le chantling an um, cun cauk tibantuk le a dang thil a ka bawm kho tu ding paoh kha ka chiah hna,” tiah a ti. “A hmunma (space) hi zeitin dah ka ttamh muaih lai ti hi ka buai pah nain kei cu thil dawh te te (art) chiah ti bantuk pawl nih khin ka lung a ka dam ter bik”\nRand nih cun a ceu khomi kuang ( light boxes) te te chiah zong nih khin khuacaan nih a chuahpi mi lungrawh zawtnak (seasonal depression) cu a ning ter deuh khawh tiah a zumh. Amazon tibantuk pawl ah cawk khawh a si tiah a ti.\n“Kuang (box) a ceu kho mi, ceunak 10,000 lux hrawng a chuah ter kho tu khi a tha” tiah a ti. “Zingka ah minute 30 chung hrawng mah meiceu hmai ah um law, lungrawhnak ti bantuk pawl a dam ter deuh ngai tiah an hmuh khawh mi a si.”\nRand nih pakhat khat an lungrawh zawtnak (depression) le lung retheihnak (anxiety) a zual tuk a si ah cun sibawi sin ah an kal ah a tha tiah a ti. Khuasik lio ah an lung lei zawtnak a zual deuhmi an si ah cun, tthal a phan than lai ti i ruahchannak ngeih hi a biapi nik ko tiah a ti.\nRand nih “Kum dang khuasik nak in tu kum khuasik ah na lung nuamh lo a zual lai ti i theihcia i a har lai ti theihcia hi a biapi.” “Asinain, a zungzal ca a si lo i, a ttha than ko lai ti zong theih a biapi ve.”\nThis story was produced by, a news collaborative covering public health. Side Effects Public Media reporter Darian Benson wrote the English version of this story. Indiana University studentBiak Tha Sung translated this piece.\nBiak Tha Sung


Muidawh Tuk Le Khualtlawn Huam Tukmi Nu Cu Nupi Caah An Tha Lo - chinland media\nMuidawh Tuk Le Khualtlawn Huam Tukmi Nu Cu Nupi Caah An Tha Lo\nJanuary 7, 2022 admin Opinion 0\nNupi caah hin muidawh tuk le khual tlawn a huam tukmi minung hi an rak tha lem lo. Nupi pasal cu zungzal thih hlan lo ca an si caah ruah setmat bu tein le fimkhur tein thit le neih a hau mi a si.\nA bik in kannih Chin miphun hna kan nun nung le sining lebang agcun nupi pasal hi mirang bantuk in i thlen lelek phung ah ruah mi a si lo caah a biapi taktak mi a si.\nNuleva thennak timi ahhin mifim mi hna nih an chimnak ahchn zatuak in nupi le cung ah ai hngat deuh mi a si tiah an chim. Nupi le an that ko ahcun i thennak hi a tlawm deuh ko ti a si. Cu caah nupitha timi cu a biapi tuk tinak a si.\nNupi caah hin muidawh tuk an that lonak a ruang cu muidawh tuk cu an duh tu hna pa dang an rak tamtuk. Nangmah nan duh hlan ah pa tamtuk nih an rak duh i an rak uar cangmi kha a si. Nangmah hlan ah pa tampi sinah hmurka tha le dawtnak thlumthlum ah a rak tep cang tinak a si.\nNangmah he nan van i um lai i ka caah tlangval an har lai lo ti phun in an lung a puam i then zong kha a poi ah an ruat lo. Ka mui ai dawh ko caah pasal cu ka tong tuk thiam lai tiin an ruat. Cu lawng si loin tlangval tampi nih an rak dawt cangmi a si caah na dawtnak ah khan a diriam lo khomi a si.\nKhualtlawn a thawng tukmi nu hi nupi caah an rak tha lem lo. Thil thar tampi an hmuh i thil thar tampi cawk an duh. A herh lonak hmun i khual va tlawnnak nih phaisa tamtuk a dih ter. Inn lei fala caah le chungkhar caah rian tamtuk an thul. Cu caah muidawh tuk mi le khualtlawng a huam tukmi nungak cu tlangval pawl nih nupi caah hrial deuh ah an tha tinak a si ko hih.\nCambodian Prime Minister Hun Sen Cu Nay Pyi Taw A Phan Cang\nCheuhra Cheukhat Hi Raltuknak Caah Kan Hman Awk A Si Lai Maw?


THANTLANG CDM CAZIN AN THLAH CU LUNG AFAK I, NGEIH ZONG A CHIA NGAINGAI – The Chinlung Post\nFebruary 26, 2021 admin Chin 0\nThantlang CDM Le CDM Kong Lungum Bia: Thantlang CDM cazin an van thlahmi ka zoh i, lung a fak i ngeih zong a chia ngaingai. Laitlang ahcun laimi deuh rian a tuanmi kan si ko hna i, zeiruah ahdah mah tluk in CDM a tuahmi an tlawm hnga ka ti. Aruang cu Nupi le fale tlato tein a cawmmi hna, zingzan ei bakbak hmanh ah harsa ngai in a ummi lahkhah hmanh ai za lomi chungkhar kan tamtuk.\nChungkhar ah thihbawh in zawtfah dam lomi zohkhen tu dirhmun, tuanlo ahcun eilo, docawinak zong ai hmuh kho lomi, zungkailo ahcun fale eilo dinglo in chiah a haumi dir hmun kan rak tam tuk caah a si. Ram chung cu khawika hlei ah vai telveihnak a um loh. Ramleeng cu Bawipa dawtnak in thlato teah kan cang. Zeitluk indah Zalonnak Ram um a nuam le a thanchomi Ram kan hei hngar hna. Kan ram hi rak tha sehlaw a ho hman Mi ram dangah a um huam i kuli a tuan hmun kan um lai ka zum loh.\nMipeen si a har ning le mi ramdang kuli tuan a hei har ning cu kan thei dih ciomi a si. Kan mah cu chim lo kan fale kan peemnak ram i chuakmi ko hna hman, Mipeen Pa Mipeen Nu an ti hna i an lung a hei fah ning ( An van ti peng rih hna lai). Mah le ram , Mah le miphun, Mah le holh, Mah le chungkhar unau rual he umti a hei nuam ning. Cucaah kan si khawh tawk cio in, kutsamh ko hna usih. Thlacamnnak le ka ti khawh chawva te in dirpi ve cio hna usih.\nRam leeng um kan dihlak in, nihin cu lahkhah thoh asi bantukin CDM caah ai tel kho rih lomi zong, tel khawh i zuam hram hna usih. Ramkip um kanpa le hruaitu hna an i tawng lai i, zeitindah ramleng in kan dirpi hna lai. CDM an tuah chung chawnva in, thlacamnak in, thazaang i peknak in kan dirpi hna lai tiah biatak tein khua an khaan cuahmah. Kan U kan Nau cio, kan nu le kan pa cio an si a ho mi hlei an um loh timi zawnruahnak lungput neih cu Bawipa nih thlua a chuah i, a kan duhpiakmi zong a si.\nNehemiah nih Persia um Isreal a miphun hawi hna sinah a rawkmi Jerusalem kan remh hna lai tiah a sawmnak hna aw cu Bawipa nih thlua a chuah i an Siangpahrang tiang nih an hermi chawva a bawmchan hna ( Nehemiah 1 in ). Cuvebantuk in Laitlang lei in an kan sawmnak aw, an mitthli tlaknak hi theihpiak caan le hmuhpiak caan a za ve ko cang. A tlawmtuk ti si loin kan ti khawh tawk cio kan i tanrual nakah Bawipa kut a lang hrimhrim ko lai.\nBawipa nih Miphun pakhat ah a kan ser i, Ram a kan pek. A zohkhenh le a ven hi Minung nangmah le keimah kan rian a si. Bawipa nih a kan pekmi luatnak he kan ram le kan miphun nih kan biak i, kan thangtha caan si ko cang seh. Pupa phungthluk ah kan neimi cu “Unau thurual thlulo paamnak, Khuapi thurual remlo tionak” ti a si. A tu lio caan hi kan tio lonak dingah lungrual kan herh lio caan a si.\nCathiang ah kan hmuhmi cu 𝐒𝐀𝐋𝐌 𝟏𝟑𝟑:𝟏-𝟑 𝐔𝐧𝐚𝐮 𝐫𝐮𝐚𝐥 𝐢 𝐫𝐞𝐦 𝐭𝐞𝐢𝐧 𝐤𝐡𝐮𝐚𝐬𝐚𝐤 𝐭̣𝐢 𝐡𝐢 𝐳𝐞𝐢𝐭𝐥𝐮𝐤 𝐢𝐧 𝐝𝐚𝐡 𝐚 𝐭̣𝐡𝐚𝐭 𝐢 𝐚 𝐧𝐮𝐚𝐦𝐡! 𝐀𝐚𝐫𝐨𝐧 𝐥𝐮𝐭𝐡𝐥𝐮𝐧𝐠 𝐢𝐧 𝐚 𝐤𝐡𝐚𝐛𝐞 𝐚𝐡, 𝐚 𝐤𝐡𝐚𝐛𝐞 𝐢𝐧 𝐚 𝐚𝐧𝐠𝐤𝐢 𝐡𝐧𝐠𝐚𝐰𝐧𝐠 𝐚𝐡 𝐚 𝐯𝐮𝐧𝐠 𝐥𝐮𝐚𝐧𝐠𝐦𝐢 𝐨𝐥𝐢𝐯 𝐜𝐡𝐢𝐭𝐢 𝐛𝐚𝐧𝐭𝐮𝐤 𝐚 𝐬𝐢. 𝐇𝐞𝐫𝐦𝐨𝐧 𝐓𝐥𝐚𝐧𝐠 𝐝𝐚𝐩, 𝐙𝐢𝐨𝐧 𝐭𝐥𝐚𝐧𝐠 𝐜𝐮𝐧𝐠 𝐢 𝐚 𝐭𝐥𝐚𝐦𝐢 𝐛𝐚𝐧𝐭𝐮𝐤 𝐚 𝐬𝐢. 𝐙𝐢𝐨𝐧 𝐓𝐥𝐚𝐧𝐠 𝐚𝐡 𝐜𝐮𝐧 𝐭𝐡𝐥𝐮𝐚𝐜𝐡𝐮𝐚𝐡𝐧𝐚𝐤 𝐤𝐚𝐧 𝐩𝐞𝐤 𝐡𝐧𝐚 𝐥𝐚𝐢, 𝐭𝐢𝐚𝐡 𝐁𝐚𝐰𝐢𝐩𝐚 𝐧𝐢𝐡 𝐛𝐢𝐚 𝐚 𝐤𝐚𝐧 𝐤𝐚𝐦, 𝐳𝐮𝐧𝐠𝐳𝐚𝐥 𝐧𝐮𝐧𝐧𝐚𝐤 𝐜𝐮. Ngun Doi Fam. Laknak: Abraham Sang Nawl fb page.


Kawlram Sianginn Kai Than Nak Kong A Fiang Cang, An Timh Tuah Ning Zong A Tha Ngai – Chin 11 News\nKawlram Sianginn Kai Than Nak Kong A Fiang Cang, An Timh Tuah Ning Zong A Tha Ngai\nJuly 21 ah Kawlram chung fimcawnnak sianginn on hram an thawk cang lai, tiah theih a si.\n“COVID-19 ruang ah a caan ning in June thla ah sianginn kan ong kho ti lai lo. A herhmi runvennak pawl tuah dih ta hnu July 21 tu ah on ding in timhtuah a si. High School (Taang-9 le Taang-10) hi kan on hmasa lai,” tiah Myanmar ram fimcawnnak zungpi Executive Director U Ko Lay Win nih BBC ah a chim.\nSiangngakchia pawl sianginn an kai tik ah pakhat le pakhat zeitindah aa hlat deuh in an tthutdir lai tibantuk le sianginn chung ah zeitindah cacawnnak an tuah lai tibantuk zulhphung pawl an tuah lio a si i, an tlamtlinh dih in zapi theih in thanh a si te lai.\nTaang-9 le Taang-10 hi on hmasa an si lai i, July thla chung thotho a dang Middle le Primary pawl zong on cio an si lai. July thla ah sianginn on ding in timhtuah a si cang caah 2019-2020 cacawn kum i caminpuai an rak phitmi pawl zong (Taang-10 dahtilo) June thla chung ah Result an chuah cang lai.\nTaang-10 result belte hi caan laak deuh in check le timhtuah a hauh caah August thlathawh lei hrawng ah kan chuah kho te hnga maw, tiah U Ko Lay Win nih a langhter. COVID-19 runvennak abiapit tuk caah June thla chung in sianginn an on zong ah siangngakchia an tam tuknak sianginn pawl cu zinglei le zaanlei tthen in a cheucheu in sianginn kaiter ding in timhtuah a si.\nCun, cacawnnak khaan pe 34×24 hrawng a kaumi ah cun siangngakchia 20 nak tam cacawnter an si rih lai lo. Cucaah, COVID-19 boruak in a vun kan detkhawt bang in Myanmar ramchung fimcawnnak tthutdir ningcang zong phundang in a hun i thleng ve lai. Siangngakchia vialte zong COVID-19 runvennak ca ah acozah lei nih Mask le Face Shield phawt dih ding in timhtuahnak an ngei, tiah theih a si.


Khah! Hihi Tha Tein Rak Rel Cio Uh ICJ Kong le Chinmi Caah CNF Hi – Chin World News Evening\nChin Ramkhel Kongah USA in Pu Hlun Biacah (2) ICJ Kong le Chinmi Caah CNF hi zei hualo asi nanti maw cu! ICJ tazacuai nak Kong cu tehte tling tein an chuahpi kho bantukin CNF nih hin Ralkap nih Nuhrin covo anbuar nak vialte kha cauk, Cathluan, Capar, Hmanthlak, awkhumh mi hna he tiah tling tein UN le nitlakram hna ah achuah pi khawh caah Chinmi Nihin dirhhmun kan phan. Nan theih cangmaw? Tuchan bantukin Social Media, phone le IT chan si rih lo cu. CUduh zong an hman lo. Nunnak thap in hmanthlak mi dakaw asi.\nRalkap Sualtaktak mi, Chinmitamtuk ankan hrem tu, kuli phur tertu, Khuabawi vialte thongthlaktu, Ralbawi hna kha (Min kan langhter lailo. Nantheihko lai), an thah khawh tuk hna. Mipi harnak le thahnawn tawn ding kha an kan sian lo caah, nihrin covo an buar nak vialte kha Gambia hlan ah UN ah an rak chuah pi diam cang. CNF ruang ah Chinmi nih Vawleipi level in kan ṭhutdirh khawh ve I International level in kanfimthiam khawh ve cang.\nHakha le Chin khuapi Inn ṭha lo ṭha le Leilawng ṭha ṭha vialte khi Na pipu le nupa ro ansi ṭung lo. Fimnak thiam nak cawn zawng ah ngunsawm ah thadam tein kanduh zat catang tiang kancawn khawh ve cang. Ramkhel zong ah anmah thawng in zalon tein kan chimrel ngam ve cang cu mu.\nHakha, Thantlang le Falam khualipi ah mirum fa le anih nih timi fapa rual hna dakaw, sifah reithei tuar in ramlak ah, Cangvat, hmaifa, sahrang le thattu rallak ah Riaklang VA bang, ram caah nunnak thap rih hna. An duh zat in fimcawn can ngei ti hlah, Sipuazi tuah can zong ngei ti hlah, Runrep lo Run Inn dai tang ah Sunghno chuanrawl ei duh ve lo bang, Nilinh khuasik le ruah inntuar nak tu I thimh hna mu.\nZunngai le zuntuar can ah hung lenkai awk thlan mual te hmanh ngei ve lo. Johnson cu Rili ah a thlan asi ti tal kan theih cu mu. Thocaan hman ah Rawl dum ṭi le zuupi dawp sawmhmanh aton bal ve lomi Nunthap Chin pasal hna 70 lengmu, Uk Sang hmanh milem tuahpiak timh lio, Zudin sabar nak te hmanh ah kong ceih a ton lomi Nunthap Chin Ralkap hna le Tulio Si-En-Ep. Nang le kei cu Rizung mual kan liam ah thlam ṭhabik thimh nak nawl tal kan ngei rih. Lungdonh piak zong kan si rih. Mi thangṭha fapa hna lo bang eidin tuar, har nak phungtling tuar, Fenh le ai aa zal khawh ve lo mi bang, hnipuan tiang in harnak tuar hna mu, Miphun le ram zalen nak caah.\nDuhchan mi: Lungfak Intuar tuk le Lungdo hma he Sayama Ni Sui Lian Bia ka hung lehnak asi. Naitan bia achimh mi ah Si-An-Ep hna cu ti phun le Zeihmanh an si lo. Zei huaha le zei pip tuah kho an si lo, tiah zei a rello tuk nak hna ca karel tik ah kan hnakruh no a katṭamh I lungdo hma bang Chuanrawl dum khawh lo le merem khawh lo in ka um. Na kawl party NLD kong achim mi ah a sual ka ti nak aum lo. Si-An-Ep zei arel lo tuk mi hna kha bia ka lehduh mi asi.\nKatar cang fawn. Mi bantuk caṭial khawhmi kasi lo caah kafap Pa Rung hi ka hung fialnak asi. A Kawl party cu ṭanh ko seh. Me kan pe ṭhan u ti ko seh. Zeidah Si-An-Ep cu hnursuan le thangchiat ahau. Mipi an kan dawt ahcun Chin Cozah NLD uktu hna Tender Vuanci an si dih nak tu hi dakaw achimh deuh ding si lehlam. Chinram Federal caah pelte hmanh kachimh ngam ballo tiah sual thupha tu cuai deuh seh ca!Abia apelh tuk hoi rih. Chin Party zong ah um khawh kasi ko a hei ti rih. Hihi maw chin party nih kan duh lai. Party Upa nih anduh I an thim hmanh ah Mipi nih kan duh lai lo. Kanchung lei le ṭa le sining law Rolung kabunh hnga.\nMidang zong nih Si-An-Ep cung ah biathlah I ralrin cang hna uh si. Theih setsai lo le An inntuar nak, an santlai nak, an tuahto nak, miphun ram caah mah le mah hnuchit bakin rianṭuan tu kan pa le Si-An-Ep thangchiat hi ngol cang hna usih tiah kei tarpa nih kan sawm hna. (Pu Thang Hlun, USA).Credit-Saya Rung Kaw


MFOC Ngaktah Zohkhenhnak Nih Kum 25 Tlinnak Silver Jubillee Ni 6 Chung An Tuah Lai\nSalai Elvis| 2017 October 5| Thantlang khuachung hrambunh Rev. J No Mang ngaktah zohkhenhnak Mission For Orphans and Captives (MFOC) kum 25 tlinnak Silver Jubillee cu a ralai mi Novenber 20 in 26 tiang niruk chung ngaktah dum ah hlunghlai ngai in tuah an timh tiah thawng kan theih.\nKhi ni ah ram chung in hlasak thiam minung 30 tluk le Laimi ramleng um thawngtha chim thiam zong sawm an si i ram leng lei in khua 70 tluk sawm an si tiah theih a si.\n“Hi puai kan tuah timh mi ah hin Hlasak thiam ram chung in minung 30 sawm an si cang. Lai mi ram leng um thawngtha chim thiam zong kan sawm lio hna a si i a tutiang ah minung 3 an si kho cang. Hla sakthiam deuh kan sawm mi hna hi Pathian lei ah aa pe mi le thawngtha nun ngei mi lawngte an si. Hi puai tuah nak ding caah a dih ding sing 100 cu suai chung a si. Pathian nih a khan te ko lai tiah zumhnak nganpi\nhe kan tinh chungmi a si. Khi ni ah Kum 25 tlinnak Magazine le Hlasak thiam sawmmi hna chungin an sak mi zong tapphel in chuah kan i tim” tiah Rev. J No Mang nih TCP ah a chim\n2001 ah khan Tin Jubillee tuah a rak si cang i khual he lai he minung thong 10 reng lo an rak i tel kho. Atu tan Silver Jubillee tuah timh mi cu mah lio nak in awl zaang deuh le minung tlawm deuh in tuah a timh.\nMFOC ngaktah zohkhenhnak cu 1993 kum in rak dirh mi a si i tu lioah Thantlang ah minung 38, Kalay Myo ah minung 15 le Yangon ah minung 17 ngaktah an zohkhenh lio hna a si tiah theih a si.+++


Salai Chin:Dr.SaSa le Henry Van Thio’Kan soisel mi hna a poi nan timi hi cu’A hrut cem le a molh cem nan si. – Onlinenungak\nSalai Chin:Dr.SaSa le Henry Van Thio’Kan soisel mi hna a poi nan timi hi cu’A hrut cem le a molh cem nan si.\nVan Thio le Dr.Sa Sa hna a soingam mi hi cu ninghngal le hruh vialte hna nan hei puh hna cuh! Molh zongah hin nihlawh leng in molh hi i tim hlah uh!\nUS President vialte khi a ho soisel lomi an um lo. Hi hna pahnih nak in a fim i a rum mi lawng te an si khih. A cu Dr.Airport le Tikir President luklak hna cu an duh ah soi hna seh!\nZahan zan debate zoh cu a voikhatnak debate nak in zoh an dawh deuh. Presidential debate tuahtu phu, The Commission on Presidential Debates nih zulh phung an thlen caah si dawh a si. Moderator nu nih debate tuah hlan ah debate zulhphung tha tein a chim ta hna. Moderator Kristen Welker hi NBC news in White house reporter a tuanmi a si.\nNBC News cu nan theih cio bang in left wing, liberal media an si. Trump a do ngaimi media an si caah debate an tuah hlan tein zeitluk in dah Donald Trump a rengh te lai tiah an zoh ciomi a si. An chim bantuk tein Moderator Kristen nih President Trump cu a biachim lio ah voi 24 a bia tan. Asinain Joe Biden cun voi 2 te lawng a bia a tan an ti.\nZahan zan debate an tuahmi kha phun ruk a si. Avoi khatnak debate lio i biahalnak an tuahmi kha a tam deuh cu a si. Fighting Covid-19, American Families, Race in America, Climate Change, National Security, Leadership timi kong an si.\nA tlangpi in President nih a tei ti khawh a si. Main Stream media cheukhat nih Joe Biden teinak a pemi an um nain Trump teinak a pemi zong an rak um ve. A cheu nih an I tluk an ti.\nAsinain keimah hmuhning te ah Joe Biden nih American families, Race in America le Climate Change ahcun a tei. Asinain Trump nih Covid 19 , Natioanal Security le Leadership ahcun Trump nih a tei ve tiah ka hmuh. Biachim an nolhmi vialte he fonh dih ahcun a tlangpi in tuak tik ah Trump nih a iap deuh tiah ka hmuhning a si. Zeitindek na hmuhning a si cio?


2020 US Thimnak: Joe Biden Nih President Trump A Phomh Chih Cang — Salai Ephraim Thawngpang\n2020 US Thimnak: Joe Biden Nih President Trump A Phomh Chih Cang\nUS vice-President hlun a simi Joe Biden nih thuukpi in a ruah hnu ah 2020 US President cuhnak ah ai tel lai nak kong a chim. A luh bak in a min a lang colh. Mipi nih uarkhunmi pakhat ah ai cang. President Trump zong cei lak in a phomh colh ko.\nKum 76 a si cangmi Joe Biden hi US 2020 thimnak ah hin Democratic lei in ai cuhmi a si. Amah hi tutan thimnak ah ai cuhmi chung in zumhraihmi minung 19 chung ah ai tel vemi a si. Cu minung 19 chung ah cun Senators Elizabeth Warren, Kamala Harris, le Bernie Sanders tbk hna an i tel.\nVideo in thawng a thanhnak ah a chimmi cu, “kan ram a man a fahnak muru…zauk phung kan sinak, zeizong te nih hin America hi America ah a ser” tiah a chim. Pu Biden nih a chimmi cu, President Donald Trump soiselnak kong ah hin a kap hnih in mittha le mi dingfel tampi an um veve ko, tiah a chim.\nCubantuk chung ah cun United States President a simi nih cun huatu hna le ttanhtu hna karlak ah khuakhaan le tthutdir thiam a biapi taktak mi a si, tiah Biden nih a chim. “Ka zumhning ah cun, a tu hnu kum 4 ah president nih a thil tuahmi hi a zoh tthan te tik ah cun, phung ninglo deuh ka ral cawlcangh lio caan a si tiah a chim te lai. Donald Trump hi kum 8 chung White House ah a um a si ah cun fundamental phunghrampi a zulmi ah kan ram hi a ser lai. Cucaah cubantuk thil a can ding cu ka tthutbu in rak zoh sawh ko cu ka celh ti lo” tiah a chim.\nPu Biden hi Democratic candidate hna lak ah cun hmuhtonmi a ngeibik a si. Senator hi term ruk chung a ttuan cang pin ah 1988 le 2008 ah khan president a rak tling dengmi a si. Cu hnu ah President Barack Obama chan lio ah khan deputy caan (term) hnih chung bak a rak ttuan bal cangmi zong a si fawn.\nKIA Umnak Myanmar Army Pawl Nih An Chuh Hna →\n← Iran: Israel Le Saudi Arabia Nih US Hi Iran Tuk Ding In An Forh


Exodus 12 (Exodus 12)\nHakhaKawlCa kDal 12Cang\n1Izipt ram ah khan Bawipa nih Moses le Aaron cu a chawnh hna i, *12:1-13: Lev 23:5; Nam 9:1-5; 28:16; Deu 16:1-2 2“Atu thla hi nan caah kum khat chung thla hmasa bik * thla hmasa bik: March thla canceo in April thla canceo tiang hrawng hi a ti. a si lai. 3Atu thla a ni hra ni ah hin, pa pakhat nih mahle innchungkhar ca cio ah tuufa pakhat maw mehehfa pakhat dik, nan i thim lai. 4Cun innchungkhar pakhatkhat cu, kha sa kha a pum in a ei khotu dingah mi nan tlawm tuk ahcun nan innpa nanmah an changtu hna he khan, a minung zat tuak in, cu sa cu nan i hrawm lai. Pakhat nih zeizat dah ei khawh a si ti tuak in cu sa a ei dingmi cu, cu zat cu si u sih ti khan nan khaan lai. 5Cu sa cu a bei lomi, hma zeihmanh a ngei lomi, kum khat a timi a si lai; tuu zong a si ah, meheh zong a si ah, a zeipaoh kha nan i thim khawh lai. 6Atu thla ni hleili ni tiang hi, nan i chiah hna lai i cu ni zanlei ah cun Israel mi vialte nih cu sa cu nan thah cio hna lai. 7Cun an thi kha tlawmpal in nan lak lai i nan innka tung le nan innkaba ah khan nan nalh hna lai i inn chungah khan sa cu nan ei lai. 8Cu zan ah cun sa cu a em in nan em lai i thilnu phulh lo changreu le ankha he nan ei lai. 9A hring in nan ei hna lai lo, chumh zongin nan ei hna lai lo, a pumning in nan em hna lai, an lu he an ke he an chungril he nan em hna lai i cuticun nan ei hna lai. 10An zeihmanh kha zinglei tiang nan tanter hna lai lo, a tangmi a um ahcun mei in nan khangh hrimhrim hna lai. 11Cun nan eining cu hi ti hin a si lai: nan puan kha nan i sawihnawt lai i nan kedan kha nan i danh lai i nan ṭhiangṭhunh kha nan i put lai, cuticun khulrang in nan ei lai. Cu puai cu Bawipa ca i Lanhtak Puai a si. 12Cu zan ah cun Izipt ram ah khan kaa chawk lai i fater vialte kha minung si hna seh, saram si hna seh, ka thah dih hna lai. Izipt ram pathian vialte kha dan ka tat dih hna lai; keimah hi Bawipa cu ka si. 13Thisen hi nannih nan umnak inn hmelchunhnak a si lai. Thisen kha ka hmuh tikah nannih cu kan lanhtak hna lai i Izipt ram ka hrem tikah dantatnak nih a chuahtermi rawhralnak cu nan cungah a tlung lai lo. 14Hi ni hi nan caah philh khawh lomi ni a si lai; Bawipa biaknak puai ah nan hman lai. A hmunmi puai ah nan ser lai i chan khat hnu chan khat in nan hman zungzal lai. *Exo 23.1; 34.18; Lev 23.6-8; Nam 28.17-25; Deu 12:14-20: 16:3-8\n15“ ‘Ni sarih chung thilnu phulh lo changreu kha nan ei lai. A hmasa bik ni ah, nan inn chung khan thilnu kha nan thianh dih hna lai, a ni hmasa bik ni in a ni sarihnak ni tiang thilnu phulhmi changreu a eimi cu Israel mi chung khan thlei an si lai. 16A ni hmasa bik ni le a ni sarihnak ni ah khan biaknak pumhnak nan ngei lai. Cu ni hnih chung cu rian zeihmanh nan ṭuan lai lo, nan ei awk rawl tuahto lawng kha onh nan si. 17Hi thilnu phulh lo changreu puai cu nannih nih nan ulh lai, zeicahtiah hi ni hi nan ralkapbu Izipt ram in ka chuahpi hna ni kha a si. Hi ni cu a hmunmi puai ni ah chan khat hnu chan khat in nan ulh lai. 18Thla hmasa bik thla, a ni hlei li ni zanlei in a ni kul le ni khat ni zanlei tiang, thilnu phulh lo changreu kha nan ei lai. 19Ni sarih chung, nan inn chungah thilnu nan chia hrimhrim lai lo, thilnu phulhmi changreu a eimi cu nanmah miphun chung mi a si ah, ramdang mi a si ah, Israel mi bu chungin thlei a si lai. 20Thilnu phulhmi changreu kha nan ei hrimhrim lai lo; nan inn cio ah thilnu phulh lo changreu kha nan rak ei cio lai,’ tiah Israel mi vialte kha nan thanh hna lai,” tiah a ti.\n21Moses nih Israel mi hruaitu pawl vialte kha a auh hna i, “Va kal u law nan innchungkhar cio caah tuufa maw meheh fa maw vaa thim u law Lanhtak sa kha va that hna u. 22Hissop nge kha i khiah hna u law nan innleng i a ummi sathi ah khan nok hna u law nan innka tung le nan innkaba ah khan nalh hna u. Zinglei tiang, ahohmanh nan inn chungin nan chuak hrimhrim lai lo. 23 Bawipa cu Izipt mi hna kha thah awkah Izipt ram i aa chawh tikah nan innkaba cung thi le nan innka tung cung thi kha a hmuh hna lai i cuticun hrawktu kha nanmah thah awkah nan inn chungah khan lut loin a umter lai. *12:23: Heb 11:28 24Hi phung hi nanmah le nan tefa hna caah a hmunmi phung nan zulh zungzal dingmi a si lai. 25Cun Bawipa nih, kan pek hna lai, tiah bia an kamhmi hna ram chung i nan luh tikah, hi phung hi nan zulh zungzal lai. 26Nan fale nih, ‘Hi phung hi a sullam zeidah a si?” tiah an in hal hna tikah, 27nannih nih, ‘ Bawipa sinah pekmi lanhtak thawinak a si, zeicahtiah Izipt mi hna a rak thah hna ah khan Izipt ram i a um vemi Israel mi hna cu kan inn kha a lanhtak hna i kan inn cu a zuah hna,’ tiah nan leh hna lai,’ tiah a chimh hna. Mi zapi cu an khuk an i bil i Bawipa kha an biak. 28Israel mi cu an kal i mahticun an tuah; Bawipa nih Moses le Aaron a fial hna ning khan an tuah.\n29Zanṭim ah Bawipa nih Izipt ram fater vialte cu a thah hna; bawiṭhutdan cungah a ṭhu ding Faro fater thawk in thong chung i a ummi thongtla fater tiang an thi; saṭil fater vialte zong an thi. *12:29: Exo 4:22-32 30Faro le a bawi vialte hna le a mi vialte hna cu zan ah cun an tho i fak piin an ṭap, zeicahtiah mithi a um lonak inn pakhat hmanh a um lo. 31Cu zan ṭhiamṭhiam ah cun Faro nih khan Moses le Aaron cu a auh hna i, “Nanmah le Israel mi hna cu khulrang in chuak u. Ka mi kha kaltak hna u law nan ti bangin nan Pathian cu va bia u. 32Nan ka hal bangin nan tuu le nan meheh le nan caw kha i kalpi hna u law, chuak u. Cun thluachuahnak ka hmuh nakhnga thla ka campiak u,” a ti hna. 33Izipt mi nih khan, khulrang in chuak ko u, nan chuah lo ahcun kan thi dih ko lai, tiah heh tiah an nawl hna. 34Cucaah Israel mi nih cun thilnu phulh lo changnawn cu a kheng in an puan in an fun hna i an liang in an put hna. 35Israel mi nih cun Moses nih a chimh hna bang khan, Izipt mi cu sui hlawn le ngun hlawn le hnipuan kha an hal hna. *12:35-36: Exo 3:21-22 36 Bawipa nih Izipt mi cu Israel mi cungah khan hmaizahnak a ngeihter hna i an halmi hna paoh kha an pek hna. Israel mi nih Izipt mi cu an ṭheh ṭipṭiap ko hna.\nIsrael Mi Izipt Ram In An Chuak\n37Israel mi cu Rameses in an i thawh i Sukkoth ah an kal. Nu nau chim loin ke in a kalmipa thong za ruk tluk an si. 38Midang tampi le tuu le meheh le caw tampi zong an sinah cun an kal ve. 39Izipt ram in an i chuahpimi thilnu telh lo changnawn kha changreu ah an ser. Izipt ram in khulrang tuk in an ṭhawl hna caah khan thilnu cu an phulh lo. Rawl i timhlamhnak caan zeihmanh an ngei lo.\n40Israel mi cu Izipt ram ah khan kum za li le kum sawm thum an um. *12:40: Gen 15:13; Gal 3:17 41Kum za li le sawm thum a tlin nite ah khan Bawipa ralkapbu vialte hna cu Izipt ram cun an chuak. 42Cu zan cu Bawipa nih Izipt ram chungin chuahpi awkah hngilh loin a congh hna zan kha a si. Cu zan cu Bawipa sin i pekchanhmi zan a si i Israel mi nih chan khat hnu chan khat in hngilh loin an um awk hnga zan cu a si.\nLanhtak Puai Tuah Ningcang\n43 Bawipa nih Moses le Aaron cu a thawh hna i, “Lanhtak Puai tuah ningcang cu hi bantukin a si lai: Ramdangmi ahohmanh nih an ei lai lo, 44asinain nan cawkmi hna sal nih cun, an cuarpar tan an si hnuah an ei lai. 45A hung um tami nih si hna seh, nan hlan tami rianṭuantu si hna seh, cu hna nih cun an ei lai lo. 46Sa pum pum khat kha inn pakhat chungah ei a si lai i a zeihmanh kha lengah nan chuahpi lai lo; a ruh pakhat hmanh nan khiak lai lo. *12:46: Nam 9:12; Jhn 19:36 47Israel mi nih nan bu ning tein hi puai cu nan tuah awk a si lai. 48Ramdangmi pakhatkhat nan sinah a um i Bawipa sinah lanhtak puai kha tuah a duh ve ahcun a sin i a ummi pa vialte kha an cuarpar nan tan hmasa hna lai i cu hnuah cun puai ah cun aa tel kho lai; amah cu Israel mi taktak bantukin nan zoh lai. Sihmanhsehlaw cuarpar tan lomi nih cun an ei hrimhrim lai lo. 49Cu phunglam nih cun Israel mi taktak zong kha a nenh hna i nan sin i khua a sami ramdangmi zong kha a nenh hna,” tiah a ti. 50Israel mi vialte nih khan Moses le Aaron chimmi cu an ngaih i Bawipa nih Moses le Aaron a fialmi hna ning khan an tuah. 51Cu ni hrimhrim ah cun Bawipa nih Israel mi hna cu an bu an bu cio in Izipt ram khan a chuahpi hna.


THAWNGPANG TTHATUK HAKHA AH A CHUAK, LAWMHNAK IN NAN KHAT CIO LAI – The Chinlung Post\nTHAWNGPANG TTHATUK HAKHA AH A CHUAK, LAWMHNAK IN NAN KHAT CIO LAI\nJanuary 19, 2021 admin Chin 0\nThawngpang tthatuk vun theih hi cu a sunglawituk hringhran, Lawmhnak in nan khat cio hna lai. Bawipa nih kan huppeng zungzal hram ko seh, Tutan ah Hakha ah thawngpang tthatuk a chuakmi cu Covid in azawmi pakhat hmanh Hakha ah an um ti lo tiah theih asi. Hi konghe pehtlaiin Chin Broadcasting Network thawngzamhnak nih a tanglei bantuk in thil sining an langhter.\nHakha Ah COVID-19 Mizaw An Um Tilo. Chin Ramkulh, Hakha khuapi chung ah COVID-19 zawtnak ngei Case-127951 le Case- 127942 hna cu zawtnak an hmuh hnu voi hnih tiang an chek than hna nak ah an zawtnak a thiang cang i sii-inn in an chuahter cang hna ca ah Hakha ah zawtnak ngei pakhat hmanh an um ti lo tiah theih a si. Atu Case-127951 le Case- 127942 hna cu sii-inn in chuahter an si cang ko nain, Ngandamnak Zung nih nawl a chuah ning in ni 7 chung Home Quarantine in an umter rih hna lai tiah theih a si.\nHi kong he pehtlai in rian ngeitu pakhat nih, “Minung pahnih nih damnak an hmuh cang ca ah sii-inn in chuahter an si. Atu ahcun Hakha ah zawtnak ngei pakhat hmanh an um ti lo. Kan i runven khawh nakhnga ca ah tiin Hakha khualuhnak hauka in caan tling tein cheknak kan ngei cuahmah,” tiah a chim. Atu Hakha zawtnak hmuh mi hna hi a tam deuh cu hmun dang in a rak tlung mi motor mawng le motor a hnu a zul mi hna an si deuh tiah theih a si. Credit:CBN\nAtulio alinsa taktak mi: Russia nih vawleipi cu hmaichia in atuah cang hna. Caan zeimawzat chung Russia cozah adohtu Alexei Navalny cu Tur in thah an timh i, damtein a um hnu ah Russia ah akir tthan i, Russia cozah nih an tleih colh. Hi an tleihnak ruangah vawlei pi nih Russia cu fak an tthuat. Asinain Russia nih fiang ko in lehnak atuah colh hna. Alexei Navalny tleih asinak kongah atanglei bangin an langhter. Russia cozah thiltuah mi cungah US siseh Europe ram hna nih biatak tein sual an phawt i, rianrang in chuahter dingin an duhnak an langhter.\nAsinain Russia cozah nih atimi cu kan ramchung buainak kongah ahohmanh i thlak hlah uh tiah ramdang pawl hna cu a hro hna. US secretary of state Mike Pompeo nih atimi cu Russia ram hruaitu hna nih hin President Vladimir Putin le a hruaimi cozah asoiseltu hna cu an ci hmih an timh hna. Cun Navalny hi thlah colh uh tiah a chim. US President elect Joe Biden nih, national security adviser ah a thimmi Jake Sullivan zong nih atimi cu Navalny cungah Russia cozah cawlcanghnak hi human rights phungkalh lawng siloin Russia mipi hna tukdohnak asi tiah a chim ve. Navalny chuah colh dingah France le Italy cun UK le EU member ramdang hna le European Council president hna zong nih an duhnak an langhter cio.\nAlexei Navalny cu Tur in thah an timh i, Tur an pek. Germany ah aa thlop i, Zarhpini ah khan Russia ah akir tthan. Asinain a phak bak in Moscow i, Sheremetyevo Airport ah police hna nih an tleih colh. Russia Prison service nih atimi cu cozah dohtu hruaitu nih hin voitampi phung akalh cang i, Nikum December ni 29 thok khan tleihnak nawl ngeih asi cang tiah a chim. Navalny cu biaceihzung nih biachahnak atuah hlan cu hren asi lai ti asi.Cu lawng siloin Russia Prosecutor hna nih an ti tthan mi cu Navalny hi a dirhmi Foundation, Anti-Corruption Foundation le Charity dangdang caah tangka an hmuhmi zong amah pumpak caah ahman tiah case an tuahpiak rih.\nNavalny cu nikum August 20 ah khan Seberia in Moscow panh in vanlong acuan lio ah lungfim loin a um i, Seberia sizung ah nihnih zohkhanh asi hnu ah Berlin, Germany ah kalpi asi.European Expert hna nih an timi cu Navalny hi Tur phunkhat asimi Novichok nerve agent an pek tiah an chim. Asinain Russia nih cun ahman lomi asi tiah an ti lawng siloin tehte rak langhter uh tiah Germany official hna cu Russia nih an ti hna. Cun Germany kalpi asi hlan ah hin ataksa ah Tur nehnang pakhat hmanh a um lo tiah an ti rih. Thlop dam asi hnu ah Navalny nih tleih asi hlan ah hin kan ram ah ka kir cang lai tiah a rak chim cang.\nZarhpini ah khan Russia panh in akal i, Airport aphak bak in an tleih colh. Amah he atlungmi a nupi tucu an tlai lo. Alexei Navalny nih Russia ah ka kir lai tiah arak chim cu biataktein vuleipi arak cul, Airport ah Journalist le amah adirkamhtu minung tampi hna nih an don. Asinain attumnak ding airport cu an thlenpiak i, Vnukovo airport ah attum dingmi asi nain Sheremetyevo airport ah an ttumter.\nVIDEO: TIAL CUNG THANG NIH TUTAN FIANGTEIN A CHIM CANG\nBIDEN 100 DAYS PLAN LE CONRONVIRUS RESCUE PLAN: SALAI LAIRAMTHANG


NCA Minthutnak Ah Aa Tel Rih Lo - News and Media\nSAC ralkap nih remdaihnak ding tonbiaruah sawmnak ah lungtling in minthutnak a tuahtu hriamtlai phu 7 le NCA ah min thutnak a tuah rih lo mi hriamtlai phu 3 an i tel lai, tiah theih a si. Nationwide Ceasefire Agreement(NCA) minthutnak tuah ding in SAC ralkap sawmnak ah tel aa tim mi phu hna cu ALP, RCSS, KNLA-PC, DKBA, MNSP, PNLO le LDU hna an si. NCA minthutnak ah aa tel rih lo i.\nSAC ralkap tonbiaruah sawmnak ah tel aa tim mi phu hna cu UWSP, SSPP le NDAA hna an si. Thazaang a ṭhawng ngai mi hriamtlai phu KIO, KNU, KNPP le CNF hna nih cun SAC ralkap sawmnak, tonbiaruahnak ah kan i tel lai lo, tiah fiang tein an thanh. Kokang (ကိုးကန့်) MNDAA, TNLA le AA hna cu SAC ralkap sawmnak tel le tel lo ding ah biaruahnak kan tuah lio, tiah an chim nain SAC ralkap nih thawng thanh ṭhan ding in a hnubik rikhiahnak an tuah ni, May 9 tiang ah bialehnak an tuah rih lo.\nNCA minthutnak a tuahtu All of Burmese Students Democratic Front-ABSDF zong nih kan i tel lai lo, tiah an langhter. Ramkhel lei buainak kong tawlrelnak ding caah biapi ngai a si mi NUG cozah le PDF cu lanhtak in, SAC ralkap nih daihnak ding ca tonbiaruahnak tuah cu a dik mi a si lo, tiah tlangcung hriamtlai phu hruaitu hna nih an chim. Credit – TCP\n𝐊𝐚𝐡𝐝𝐨𝐡𝐧𝐚𝐤 𝐀𝐡 𝐒𝐀𝐂 𝐑𝐚𝐥𝐤𝐚𝐩 𝟏𝟎𝟓 𝐀𝐧 𝐓𝐡𝐢


Salai Lungthil Tum Ziknawh An Puhmi Cu Fianternak A Van Tuah Cang – Chin 11 News\nSalai Lungthil Tum Ziknawh An Puhmi Cu Fianternak A Van Tuah Cang\nA ka huatu hna nih keimah thangchiat duh ah Pu Zobawi sin ah ‘Lungthli Tum nih Leitak Zipi facang tunkhat cio a cawk piak hna’ tiah lih bia an va chim. Cucu Pu Zobawi zong nih a zumh sual ve caah media sin a chim than ve.\nLeitak Zipi ah facang ka cawk piak bal hna lo, cawk piak ding biakam zong ka tuah bal lo. Hi kong cu Leitak Zipi khuami nih fiang tein an theihmi a si ko. A dang khua zong ah facang ka cawk piak bal hna lo.\nZipi khuami nih an ka dawt, mitha lawngte an si. Lih le hrawkhrol in Leitak Zipi le keimah kong chim hi ngol cang u. Credit: Salai Lungthli Tum\nRelchih awk tlak: Dothlatnak; CNLD nih Hakha -Thantlang ah NLD A Tei: – The Hornbill Foundation phu nih dothlatnak a tuah mi ah Hakha ah thimfung thla tu zatuak 62% nih CNLD thimfung kan thlak lai an ti i Thantlang ah zatuak 67% nih CNLD thimfung kan thlak lai tiah an chim.\nCun Honrbill Foundation thiamthiam nih Hakha thar, Khuathar le Cawbuk ah vawlei hmunhma kong le inn laisen kong dothlatnak an tuah mi ah Hakhathar ah 99%, Khuathar ah 70% le cawbuk ah 45% tluk hi cozah nih nihin tiang inn laisen tling a chuahpiak hna lo tiah an hmuh chuah.


Hlasak Thiam Zung Iang Hlathar A Chuak Cang Hih Thiam Kho Tuk (+Video) – Onlinenungak\nHlasak Thiam Zung Iang Hlathar A Chuak Cang Hih Thiam Kho Tuk (+Video)\nLai Zunhla sakthiam “Zung Iang” nih aa chuahthar mi “Ka Caah Ninu A Tlau” timi cu mipi ngeihkhawh ding in release (tlangzarh) a si cang . Zung Iang hi lainu hlasakthiam kan i ngeihmi pakhat a si i pasal a ngeih hnu ah can saupi chung hlasa lo in a van i din i hlathar a van i chuahthan hi cu a tu hi a si ko .\nA mah a konglam a theitu tampi kan um lai nain a theilo zong um khawh a si ve caah a konglam tlawmpal in van tenh chih kan duh . Zung Iang hi pasal a ngei fa zong a ngeih hnu ah a pasal he an i then i a tudirhmun ah cun nungak in a van i zirh than mi kan lai hlasakthiam a si .Zei ruang ah dah a konglam kan van telh chih tiah cun mi tampi nih nungak maw a si nutungtimi biahal nak tete zong comment ah kan hmuh pah lengmang caah a si.\nMiphun dang kawl singer tampi zong pasal an ngeih i an i then hnu ah an mah le an talent ta kha an char tan i an dirpi than . Mipi nih thazang an pek thiamthiam hna i a hlawh a tlingmi celebrity ah an i chuah than kho ko . Kan Chinmi hlasakthiam pakhat a si vemi ‘Zung Iang” zong hi a tu dirhmun ah cun nungak a si ve cang i a mah la thiam mi hlasak lei ah biatak tein kal aa tim ti kan theih tik ah mipi zong nih thazang pe hna u sih law dirpi hna u sih .\nTutan i a hlathar hi Hlabia a tuahtu ah “Bawi Lian Hup ” a si i hla aw cu “Pu Herh Lian” a si.Music Band : Tent band an si i , Studio : Fish , Mixing :Piang Pi le MV :Brendan Van an si hna .A tanglei ah a hla ngeih duhmi caah kan rak chiah chih i a mah Zung Iang page zong ah ngeih khawh a si i Share le like&Comment in bawm cio hna u sih .


CND 2012 - CHIN COMMUNITY OF DFW\nA NUAM LAI HIH! DALLAS CHIN NATIONAL DAY\nCND Caanhmannak (Bulletin)\nA Ni : February 18, 2012 ( Zarhte Ni)\nA Caan : 12:00 - 10:00 pm\nA Hmun : 616 W Kiest Blvd, Dallas, Texas, 752224 ( Friendship West Baptist Church)\n1. Hramthok Thlacam .............................. Rev.Dr.Chum Awi\n2. Pakhat Hlasa .............................. Mary Lin\n3. Robia Chimtu .............................. Salai Thla Hei (CNF)\n4. Donghnak Thlacam .............................. Rev.Dr. Ceu Lian Thang\nB. CAAN HNIHNAK\n1. RUAKUA TLAK\n4. CHANTHAR LAI LAAM PHUNPHUN\n5. TEDIM LAAM\n6. MATUPI LAAM\nDFW Chin hlasak thiamthim hnanih Ram Hla tha taktak in saknak an ngeih lai.\nHLasaknak kong ah theichap a duhmi hna a tanglei tuanvo ngeitu hna sinah thawnghal khawh a si.\n1. Chan Hnin Thui : 469-471-3836\n2. Mary Lin : 469-288-5916\nTEXAS LENGDAWH THIMNAK\nTexas chung khuasa Ching Lengdawh minung 12 nih Chin Thilthuam tling tein Chin Iang hmuhsaknak an ngeih lai.\n( Tlangval pawl nih an i ngaihtuk! Miphundang tampi nih Chin Miphun rim teh cio dingah timhlamhnak an ngei len.)\nLENGDAWH ZUAMNAK CAAH THEIHHERH TLAWMPAL\n1. Chin ram ah a ummi Khuapi Pakua ( Hakha, Falam, Tedim, Tonzang, Mindat, Matupi, Kanpalet, Paletwa) Thilthuam pakhatkhat i thimkhawh a si i a tling tein a si lai.\n2. I zuam lio caah miphun nih aa thatpi ding mi biatawi (3-5 Minutes) kar chim a si lai. Biachimding mi kong cu a tanglei kan taar mi biatlang chung in mah duhmi poh i thim i chim ding a si lai.\na. Din Fel a herhnak kong\nb. Caan Hman thiam le Caan Upat a herh nak kong\nc. Nu le Pa upat a tthatnak kong\nd. Chin Community na hmuh ning\ne. Chin Ram caah na chunmang\nLENGDAWH THIMNAK BIAKHIAK TU ( JUDGES)\n1. Herald Young\n2. Thang Chin Mang\n3. Van Thluai Par\n4. Sui Tum\n5. Van Run Nei Iang\nLengdawh Zuamnak Kong ah theihchap a duhmi hna nih a tanglei ttuanvo ngeitu pawl sinah thawngthanh khawh a si.\n1. Herald Young : 469-438-4265\n2. Lily Sunday : 972-890-7141\n3. Syrus Awi : 469-789-9979\nCAPAR LE BIAZAI ZUAMNAK KONG\n1. Chin National Day a biapitnak kong CAPAR le BIAZAI tialzuamnak aum lai.\nVawlei cung ramkip in Capar tampi tial in thazaang a kan pe cia mi nan dihlak cung zong ah kan i lawm i a tial rih lo mi hna zong nih tialkhawh i zuam cio hna usih.\n1. Capar Pakhatnak : $300.00\n2. Capar Pahnihnak : $200.00\n1. Capar Pathumnak : $100.00\n1. Biazar Pakhatnak : $200.00\n2. Biazai Pahnihnak : $150.00\n3. Biazai Pathumnak : $100.00\nCapar le Biazai zuamnak ah pakhatnak a hmumi nak capar cu CND ni ah mikip rel ding in chuahpiak an si lai.\nCapar zuamnak kongah theihchap a herhmi nan um asi ahcun\n1. Mang Khar Lian : 214-608-3460\n2. Za Thawng Lian : 616-272-2680\nCHINMI LENTECELH MURU ( LAI PAIH)\nUSA Ummi Chin Pathawng vialte an tling lai. Tukum Dallas Chin National Day ah Buan a co tu cu Norh America Champion tiah kan ti khawh. A tang lei ah State kip Pathawng sawmmi pawl kan van tar lai. An i paih lai i kan miphun an cawisaan lai nak kong ruahah zaan ih khawh zong a si ti lo.\nA. INDIANAPOLIS, IWA LE NEW YORK Leiin\n1. Aung Kyaw Lin ( Lai Ram, Yangon, KL in USA tiang Champian a peh cuahmah lio mi pa a si.)\n2. Tha Biak ( Lai mino ah pathawng, pumruattha kan i ngeih mi pasal ttha a si.)\n3. Tial Uk\n4. Chan Hmun\n5. Ral Kam Ceu\n6. Tial Ling\n7. Zung Ceu Bik\n8. Rung Ceu Bik\n9. Tial Thang\n10. Ceu Ling\n11. Tin Mawng\n12. Hrang Kio\n13. Tial Hmung\n14. Tum Sang\nB. DALLAS, AMARILO Lei in\n15. Kap Tawng ( Atulio North America Champion asi i 2012 ah a taisawmh a chut kho mi an um lai maw tiah zoh lio mi asi.)\n16. Thang Lian Mang ( Texas Chanpiom thing a si.)\n17. Thla Uk ( 2011 Kum Texas Champion a si)\nPAIH KONG AH THEIH HERHMI\nA. Buu In Paihnak\n1. Group pa li ah then a si lai.\n2. Mee an zuuk lai i aa tong mi poh an i pai lai.\n3. Group in Champion an i cuh lai.\n4. Group pa khat ah Minung 10 tel khawh a si.\nTheihternak : Hniarlawn, Hakhat Khuathar le Hakha Khua hlun asilo mi khua dangdang chung in paih chuah a duhmi pohpoh cu\nPu Sem Lal Mualcin ( 214-493-3009) le Pu Ni Peng (469-358-0597) hna sinah min pek in paih khawh a si lai.\nB. Pumpak In Paihnak\nBuu Paih ( Group) a dih hnu ah Pumpak in pathawng cuhnak, Paihnak a um tthan lai i, Minung pariat (8) lawng cohlan a si lai caah a thazaang aa zumpah ko i Pumpak paih ah kaa pai ve ko lai a timi nih cun tuan te ah min pek a hauh lai caah daithlang lo tein nan um nak lai thawng kan in thanh cia hna.\nAa Paiding mi caah theihternak:\nCND Committee nih khawnden sual tik i zohkhenhnak Insurance a cawk khawh lo caah vanchiat a tong sualmi kan um ahcun mah le Insurance cio in tuanvo i lak a si lai.\nPAIH TEITU CAAH LAKSAWNG\nGroup In Teitu Laksawng\n1. Pakhatnak Teitu $ 1500.00\n2. Pahnihnak Teitu $ 800.00\n3. Mi Tambik Teitu $ 500.00\nPumpak Teinak Laksawng\n1. Pakhatnak Teitu $ 500.00\n2. Pahnihnak Teitu $ 300.00\nPaih kong ah theihduh chapmi a ngei mi nih a tanglei kan chiah mi Paih tlangtla tu hna sinah thawnghal khawh a si.\n1. Van Uk ( Adwe ) : 972-974-1997\n2. Aung Win : 972-330-6229\n3. Tial Peng : 214-681-5971 le\n4. Ang Cung : 317-408-5467\nLunglawmhnak : Norh America Paih Committee\nPu Ang Cung hi Indianapolis ah a umlio mi, North America Paih Committe i Lutlai a si. Tukum cu Dallas lei ah Paih tlamtling deuh in kan tuah khawhnak hnga ding caah tiin kan sawm hna i, North America Paih Committe pawl vialte le Indy, Iwa, New York lei Chin pathawng vialte he zaanghlei cawi in Dallas Chin National Day ah telpi i tlangtlak ding in timhlamhnak an kan ngeihpiak caah an dihlak cung ah Dallas um Chin Miphun pi kan i lawm tuk.\nEIDIN DAWR TUAHNAK KONG\nA hmun a tlawm tuk caah Rawl zuar ning phun hnih in then a si.\n1. Inchung cokaa hmang in zuar a duh mi nih Feb.17, 2012 ( Ninga zaan) hla ah tuanvo ngeitu sinah thawng thanh in zuarkhawh a si. Zuarman cu $ 1000.00 CCDFW sinah pek a hau lai.\n2. Inn chungah silo in inn leeng ah mah le thiamning cio in zuarkhawh a si. Inn leng ah Ei-din zuar aduh mi hna zong nih Feb.17,2012 (Ninga ni) hlan ah tuanvo ngeitu sin ah minpek hnu ah zuar khawh a si lai. Innleng ah rawl a zuammi hna nih cun CCFW sin ah $300.00 pek a si lai. Tuanvo ngeitu nih theihpi lo in thil zuar khawh a si lai lo.\nPUAI ZAWH TU HNA NIH RALRIN DING\nChin miphun mithmai chiat lo nak ding caah kan puai chung ah zohkhenhtu Police minung 4 auh le sawm an si lai caah hi ni ah Zuuriit bu le Riitngat nak thil he Puai tuahnak hmun chung ah luh lo ding a si lai. Cozah duhlo ningin riitngaatnak tuah bu in buaibainak tuah sual ruangah cozah phungphai nih danpeknak ngeihmi na si sualah cun pumpak kong a si lai caah theihpinak ngeih a si lai lo.


AHMAN KHOTUK, THAWNG BAWI NIH FIANG TEIN A CHIM CANG – The Chinlung Post\nAHMAN KHOTUK, THAWNG BAWI NIH FIANG TEIN A CHIM CANG\nNovember 11, 2020 admin Local News 0\nOnline concert le kan lai hlasa, Tu lio cu online lawng in kan cangvai hna i, thil tha tampi um bantuk in… Kan bia hi tawi ko seh. Online concert, Online crusade le Zoom meeting kan ti maw cu, 1. Online concert le Online crusade pa hnih in siseh. Zoom kong cu ka hlat ta rih lai. Online in interview tuahpah hla sak ter pah zong hehe kha zong um seh hehehehe.\nA. Online Concert, Tu cu online lawng in kan caangvai kho kan ti bantuk khan tuah cio a si. Ok.. hlasa dir hmun in online concert ah sawmmi zeimawzat cu ka sin ah anra. Video le Audio (Mui le Aw) in tuahhau, Kan bia tawi ko seh. Video camera man le Audio (Aw) lei thiammi nih an tuahto hau tik ah a thiammi kan auh hna le ni hlawh le fimthiamnak man pek nak ah laksawng in kan pek hna.\nHlasa ai tamhnak le a caan pekmi a um rih, An hlasak mi ah song track (Music Track) heh tiah an I kawl rih,,, an neih lo mi cu an hawi le sin ah hmai kkhap lo in a halmi an um leen… Cheukhat cu music tum zong mi an fial hna tik ah tumman le studio man pek an hau. Anmah tikhawhtawk in an I liam le an sak le fialtu sin ah kuat asi.\nA dih hnu ah fialtu sin in zei cukha um lem ti loh. Studio le Video tuahtu nih leiba an kan cawh tik ah kan lu kan I kheuh i, an kan chawn rih lo le an kan chonh in kan chonh than te lai kan ti hna ii “Ka dau tha ten chim hna hen u” an kan ti zong ah…”An theih ko lai ka tin a in aw” Lukheih in (“ Inn chung inn leng khi a hei cuam”)timi Tiak Uk hla kan hluanh ko hen cu hehehe.\nB. Online Crusade, Tu lio ah ka thieh tawk.. Gospel Ministry International timi nih an kan fial le laksawng thaten an pek hna caah kai lawm tuk. Thawngtha chimtu zong tha ten an pek hna…tiah ka theih ,, Thawngtha chimtu ka si lo caah.. A dang online crusade tuahmi an tam leng luang ko. Thawng tha lawng te an kan chimh cah ka upat tuk hna.\nKhah Pathian riantuan si le Pathian nih thluachuah in pe ko seh” Ti lawng hin cun ka sia rem deuh lo eeeee, Khah kan nih cu miphun caah kan tuan mi si le phaisa zong kan nei lo le Bawipa nih ram le miphun caah in hmang chin ko seh” ti lawng cun I zaat ding kan si ti rua lo ka ti hehehe. Kalvari sungdawng tuah le miphun min put in sungdawng tuah hi a miak tuk ko la ka ti.\nA ziin a tlawm le a miak tam dawh si. Ka kawipa nih capo a ka chimh mi bia dawh ka ti ko cuh hehehe, Biatha lo tuk ka chim sual cun ka ngai thiam uh. Ka nau le ka hawi le hlasak thiam pawl hi lu kheih tertu si lo in … Ka bia sau lai zaa seh law, Upatnak he. P. Thawng Bawi. Credit: P. Thawng Bawi\nUS THIMNAK KONG TAZA CUAINAK, ZEI TIANG DAH AN PHAK CANG\nTHINPHANG NGAINGAI SI CANG, KAWL THIMNAK ABUAI TUK CANG


Nizan October 17, 2021 Zarhpi ni ahkhan Auto-rickshaw Association, Sangau hna nih cun ralzam hna bawmhnak ah phaisa Rupe 8000 le Cite le Chiti an hna tiah, thawng kan theih. Atu bantuk in Sangau khua chung Auto-rickshaw Association, hna nih October 11, 2021 ah khan charity service an rak ngei cang. Hi charity service hi ralzam bawmhnak ah an rak tuahmi a si cang tiah, thawng theih chih asi.\nSangau khua ah hi bantuk in samaria mitha pawl an thiltuah mi cu a sunglawi tuk hringhran ko. Mi cheukhat hna ca’h cun caantha lak in Auto-Rickshaw chitman hna kai ding asi nain Ralzaam hna bawmh duhnak lungput tha an ngei mi cu upatawktlak taktak an si hlei ah zohchunawktlak nung akan cawnpiak tu an si. Bawipa tunih hmailei an tuanholnak ah a thlachuah za he lamhruai chin ko hna seh.\nHi bantuk lio i caantha i lak loin tein an phaisa hmuhmi cu Pangkhua, Sangau-1, Sangau-2, Sangau-3 le Sangau-4 chung i aa dormi hna sin ah an pek dih hna tiah, dawtnak thawngpang kan thei. Auto-rickshaw Association, Sangau tang ah hin member 20 an um lio i, tukum chung cu ralzam ca ah Auto-rickshaw hman man 50% an niamh piak hna. Hi hna pawl thiltuah mi hi mirum deuh le thiltik kho deuh hna nih i cawnh cio hram hna usih. Credit:The Chin Post\nThantlang Placement Affairs Committee sinah,Miss Thuzar Wint Lwin nih ralzaam caah bawmhnak pek


Baptist tleihtleng Paruk – ZBC\nHome 2016 April 01 Baptist tleihtleng Paruk\nBaibal cu kan nawlngeihnak sang bik a si.\nZumtu poh tlangbawi kan si. (I Piter 2:18)\nHi zumhnak hi England ram i Baptist hruaitu a si mi John Murlon tehna nih biaknak lei uktu a si mi hna achangchang in nawlngeihnak (Hierachy of Papal Authority) an rak duh lo nak chung in a chuak mi zumhnak a si. RC le Englican krifabu hruaitu Bishop le Pope te nawlngeihnak ahleihluak a si mi remhchunhnak (reformation) pakhat zong a si. Hruaitu le zapi karlak thleidannak a rak ngan tuk ca ah Bishop le Pope nih Zisuh dirhmun kha an laak i Pathian le zapi karlak dawnkhaantu ah an cang. Cu ruahnak hmaan lo mi cu zumtu poh tlangbawi kan si ti mi zumhnak lawng nih a lehthal khawh tiah an zumh. Hi zumhnak nih mipi hi pasator le krifaupa tluk ah a chiah dih hna tinak a si hrimhrim lo. Mipi le Pathian karlak pehtlaihnak ah Kri tluk in aho hmanh nawl an ngeih kho lo tinak a si. Zisuh Kri lawng hi Pathian le minung karlak lamkaltu a si ca ah amah ton nakding ah zumtu pakhat cio nih aa tlukte in nawl kan ngei dih tinak a si.\nUknak le biaknak rianṭuannak\nkan danter (Separation of Church And State) Vawleicung krifa tuanbia a mui chiattertu hna lak ah pakhat cu Constantine siangpahrang chan lio ah Rom cozah uknak le krifa biaknak cu pakhat ah an rak ser i krifa nih krifa a si lo mi kha minung sinak ah thleidan nak (abuse of human rights) phunphun an rak tuahmi kha a si. Cu thil cu fimnak ah ilak in protestant ṭhenkhat le Baptist krifa hruaitu hna nih uknak le biaknak hi komh si ti hlah seh tiah an ṭhen. Chim duh mi cu, biaknak nih vawlei uknak nawl kha aa ngeihchih tik ah a nawlngeihnak kha a ṭhawn tuk ca ah biaknak lungput le thlarau kha a tlau i biaknak a muisam kha a chiatter tinak a si. Biaknak nih uknak kha a bawmh khawh bantuk in a buaiter khawh ve i cu bantuk cun uknak zong nih biaknak kha a bawmh khawh i a buaiter khawh ve. Annih cu anmah le an lam cio in hman thiam ahcun mipi ṭhatnak a chuahter khawh nain hmanthiam lo ahcun mipi rawhnak le buainak a chuahter khawh ve. Cuca ah uknak le biaknak cu achung in aa tlai mi a si ko nain nawlngeihnak ah aa ṭhen lawng ah mipi ca ah ṭhatnak tam deuh an tuah khawh lai tiah an zumh. Englalnd ram Baptist dirhtu Thomas Helwys tehan nih 1612 hrawng ah zei cozah uknak le nawlngeihnak hmanh nih biaknak hi hna hnawh hlah seh, biaknak nih zalonnak (religious liberty) a ngeih awk a si tiah an rak dirpi ruang ah thong an rak tla i thihnak tiang an rak ing tiah kan hmuh.\nMah bingte in krifabu nawl ngeihnak (LocaL Church Autonomy) kan dirpi.\nLocal church krifabu nawlngeihnak ti mi hi krifabu pakhat le pakhat nawlngeihnak icuhnak ding ah le krifabu kip komh nawlngeihnak (association le convention) zuamcawh ding ah ngeih mi nawlngeihnak a si lo. Baptist krifabu nih a pommi mah bingte in nawlngeihnak cu krifabu dang he komhnak (fellowhship) rianṭuannak kha a hrawktu (divisive autonomy) nawlngeihnak a si lo. A dirhṭhohtu (unity autonomy) nawlngeihnak lehlam a si. Baptist thawkka te in midang he nunhrawmnak le krifabu dang he hawikomhnak lungput (congregational unity) hi Baptist sining a si zungzal. Cu ruang ah 1655 thawk in England ram Baptist krifabu lakah “association” (pengkomhnak) an rak thawk cang i locah churches vialte komh in rianṭuanṭinak an tuah. General Assembly (Ram pumpi komh nak) zong hi 1660 kum thawk in England ram Baptist Associations vialte komh in hmasa bik an rak tuah tiah kan hmuh. Midang he aa kom kho lo mi local church dirh khi Baptist kan kalning a si bal lo. Cu bantuk ruahnak in local churh a dirhmi hna cu Baptist kan kalning in a kalmi kan si lo ti hi mah le mah itheih hna usi law a ṭha. Baptistnih krifabu dihlak i a lu cu Kri a si ti kha aa tlaih i Kri tukhaal ṭha pa khat tang ah zumhnak aa kha timi tuu dang he komh in rianṭuanṭinak (ecumenical body) kha fakpi in a dirpi. Local church autonomy nih a dirpimi cu pakhat le khat i hlat chinchinnak ca ah a si lo; mah umnak hmun cio i inaih chinchin ding ah a si. Baptist nih dannak lak ah rualnak (unity in diversity) timi ecumenical zumhnak kha a pom.\nPumpak duhthimnak zalonnak (Liberty of individual conscience)\nHi zumhnak hi zumtu pakhat nih a duh poh in a nung kho tinak a si lo. America ram Baptist a rak thawk tu Roger William nih krifa biaknak ah mizei poh nih luatte in Kri an cohlan khawh nakding ah biaknak zalonnak (religious liberty) kong hi 1631-1635 karlak ah America ram Massachusetts ramṭhen Salem khua hrawng ah a rak chim ruang ah ramṭhen chung in an rak dawi. 1636 kum ah Rhode Island Colony a rak ser. Cu colony cun Pathian a bia mi kip nih luatnak tlamtling ngeih kawhnak nawlngeihnak kha England siangpahrang Charles II sinah 1663 ah ca a rak ṭial ruang ah nihin America le nitlaklei mi nih biaknak luatnak tling an hmuh tiah tuanbia ah kan hmuh. Baptist hruaitu hmasa pawl ruahnak ah, midang harnak a pe mi le dawnkhantu a va si zong ah aho poh nih a duh mi poh kha tuahnak nawl a ngei tinak a si hrimhrim lo. Cubantuk i a sullam kan ilak ah cun Baptist kalning in kan pial cang tinak a si. Hi zumhnak i a sullam taktak cu hi hi a si: Mizei hmanh Pathian zumh nak kong ah cun mahte in ṭuannak, thleidannak, cohlannak, phuannak nawl a ngei. Aho hmanh nih mi pa khat a zumhnak kha soi nak nawl le sualphawt nak nawl a ngei lo. A zumhmi cung zong ah nawl a ngei lo. Pakhat le pakhat anemnak i ichimhhrin le icawnpiak nak nawl lawng a ngei. Baptist nih hramhram lunghtlennak (forced conversion) a pom lo. Aho hmanh nih anmah le an lungthlehning cio in Zisuh hi panh seh law a rian zong ṭuan ko seh. Zumtu aho poh nih mah le duhthimnak (free will) aa tlukte in kan ngei dih tiah kan zumh. Hi bantuk luatnak pek a sinak cu mizei hmanh krifa he pehtlaihnak ah dawnkhaantu um hlah seh tinak a si.\nZumtu hna upat hnu tipil innak (Adult baptism)\nUpat hnu tipilnak Baptist i an rak pomnak a ruang cu Baibalca biakam thar chung ah Bawi Zisuh cawnpiaknak ah si seh, zultu han cawnpiaknak ah si seh, ngakchia tipilnak (infant baptism) cawnpiaknak le tuahsernak a um hrimhrim lo ti hi an rak dirpi. Cuca ah ngakchia tipil innak a pom mi le hi kong a cawnpiak mi Baptist an um ah cun cuhna cu Baptist kalning in a pial mi an si cang ti kha kan fian a herh. Ngakchia tipil innak a pom mi krifabu hna i an laak mi Baibal hi Lamkaltu 2:41 i “mi tampi nih tipil an ing i an bu ah mi thongthum tluk an ichap” timi le Lamkaltu 16:33 chung i “an inchungkhar dihlak in tipilnak an ing colh” timi pawl khi an si. Asinain ngakchia tipil va pe hna u timi cawnpiaknak Zisuh kaa in si seh, Paul kaa in si seh a chuah nak a um lo. Upa kha tipil va pe hna u ti thengtheng zong Baibal ah a um lo nain Tipilpetu Johan si seh, Zisuh Kri (Mat 3:16-17) si seh an ngakchiat lio ah tipil an ing lo, an ngan hnu ah an ing ti kan hmuh ca ah Baibal ah zohchunh awk a um tiah kan ti khawh. Cun Zisuh nawlpek mi (The Great Commision) Mat. 28:19 ah tipil pek nak hlan ah “miphun vialte kha ka zultu ah va ser hna u” ti aum i, mah bia nih zultu a si kho ding mi dirhmun cu chia-ṭha thleidannak a ngei kho mi upa dirhmun a si ti a fiang. Cuca ah Zisuh i a chim duh mi cu ngakchia tipil pek si lo in amah zultu sinak zumhnak a ngei kho cang mi upa kha an si. Baptist hruaitu a rak simi John Smith zong nih amah le amah tipil a rak ipe. Cun Roger William tehna zong upat hnu tipil innak kha fakpi in an rak dirpi. Kawlram siangbawi hmasa Adoniram Judson zong Congregationalist a rak si nain India a phak hnu ah a lung a pem i tipil a ing ṭhan ti kan hmuh. Cun tipil innak he pehtlai in Baptist nih ti chung pil nakin Zisuh chung pil kha biapi deuh ah a chiah. Tichung pil (immersion) cu Zisuh chung pil langhternak hmanthlak a si (Rom 6:6-10).


Tlang kan au mi hi kan au sawh sawh loh – The Cherry Par\nTlang kan au mi hi kan au sawh sawh loh\nMarch 2, 2021 Cherry News\nCDM hi ralram kal he ai khat mi asi. Ttuan ciahmah mi rian kal taak asi hlei ah cunglei bawipawl nih hro le ceer le cupin ah tlaihkhih action laak ton ding i ruah chih bu in, ka va thi kho men, thong ka va thla kho men, an ka hrem khawh men ti in zalam an va zawh hi asi. Hriamnaam he arak bawh ko mi hna kha kut ro in va doh bantuk asi. Mah tluk ral ttha i revolution tuah hi a um bal lo mi asi. Ram dang zong nih an rak tuah bal na in hriamnam he rak dir onh an tong bal lo. CDM atuah mi hi kan upat hna, kan thangthat hna i miphun le ram ca i ai pe taktak mi nan si.\nRevolution tuah hi a fawi lo. Zaraan nih tuah khawh mi asi lem lo. Ralkaap a tla mi lak ah ralram a kal ngam taktak lo mi an um tawn bantuk in tutan CDM zong a lung in aduh ngai ve ko na in a minung sinak a phunphun ruang ah a ti kho ve rih lo mi an um. Hi hna hi faak tuk in soisel ding hneek ding an si lo. A caan a phaan te lai. Lung zong dong viar le thin hung viar in i tuah ding asi lo. Lung lomh awk ngai ngai asi mi cu atu ah Min Aung Hlaing nih Palik pawl hi an duh poh in meithal an hmang action kan laak hna lai ati cang i cu ruang ah Police pawl tampi nih CDM an tuah cang lai ti a fiang. Kan mah Lai lei zong ah an tuah cuahmah cang i ramtang an phan pah len cang ti zong kan theih. Police pawl hi tuan te in an lung a fim ding asi. Ralkaap nih puanchia bantuk in anhman hna i ralsa an tarh hna hi i fahsak tuk ding asi. Atu cu an i fiang pah cang.\nRam leng um mi pawl nih FREELANCE CDM tuah hram kan thok cuahmah ve. Hlan lio Bamah ttatmadaw a rak thok tu Yebaw tungcaih timi hi ralkap sawmthum in an rak thok. Hrangnawl Tapung zong cu hibantuk ram buai nak in a rak i thok. CNF zong cu tthiam tthiam. Atu ah hin CNF ah kan luut lai ti usih law mipi nih kan bomh hna lo tuk ruang ah an ei ding kawlhawl nak ah an buai khim i cucu mipi saan tlaih lo tuk ruang bik ah asi. Midang kan rak ra lai ti zong ah tlun inn a rak onh kho ding hmanh an si lai ka zuum lo. Atu bantuk miphun pi lungfah lio ah hin Revolution pakhat a chuak tawn mi asi.\nAtu cu ram ttha ttha ah minung mah vialte dollar in a cawlcang mi kan um cang. Kan hri le kan ruang zoh tik ah Revolution process hlei a van zawh mi lawng te kan si. Chimh leen a hau mi kan si lo. Chimh a hau mi cu ai hngilh ter mi tthangh an i har ter bantuk sawhsawh khi an si. Cu cu a fiang tuk mi asi ko. Cu caah ramleng nih FREELANCE CDM kan tuah ve nak ding cu hi kan ralkaap hna miphun a veengtu hna rak dirkamh ve hi asi i cucu Dollar 4000 family pakhat nih cun i ruah chih cio hna usih ti hi asi. Ram chung um mi vial nan rian kal taak uh ti i fial ttung i mah vial thlakhat lahkhah hmanh kan sian lo ah cun Min Aung Hlain ttapeh bantuk men kan si ko lai. Ai harh tuk minih mah le ti khawh tawk te in Ramleng CDM ah hin rak i tel cio ding hi faak pi in kan ruah cio aherh tuk mi asi.\nUS nih zeitik ah dah arak kan doh piak lai, UN nih zeitik ah dah akan doh piak lai ti lawng ai bochan mi kan tam pi. Ningzak asi. Kan ram chung revolution cu ram ngeitu nih tuah ding asi ko. Mi dang fial phung asi lo. US mi nih US caah nunnak an peek awk asi ko. US mi nih Kawlram Lairam caah an nunnak hong pe hna seh law kan nih cu rak um huar usih ti bantuk ruahnak cu ruahnak chiakha asi. US le UN nih mi ramdang ral an doh pi tik hna ah cuka ram chung ah vai ttawm ding mi ralkapbu an um tawn. Cubantuk tluk tak asi mi ramchung ah miphun ralkaap i ngeih ve ttung lo in US le UN nih hong kan bawm hna seh ti cu seihkuzin sawhsawh asi. Cu bantuk khua a ruat taktak mi nih cun kan ram chung miphun ralkaap caah meithal pakhat man tluk tal asi mi, kan mah pumpak kan i tel ve can ai ah kan i thawh ve ding asi. Zei caah ti ah atu ah hin kan mah pumpak nak in a hriammaan le a chawva hi an herh deuh i cucu ram leng chuakpawl nih kan peek khawh ve mi hna asi.\nCu caah Ramchung ah CDM tuah in nifatin ralram ah an kal peng bantuk in Ramleng um mi pawl zong nih kan mah pumpak CDM tuah can ai ah kan thlakhawt lahkhah tluk tal asi mi hi cu rak i thaap ve hrim hrim hna usih law cuti i kan ttan rual ah cun hi Revolution hi kan hrilh ko lai ti hi. Credit: Salai Bawiukthang Cinzah\n← Dam in Mang Ttha law Ka Far!\nA thei lomi caah share chin te ulaw →


Nan innlo JCB in nawrpiak nan duh rih ahcun kanmah "Naal & Lih Duur" party hi Vote kan pe uh — Chin Miphun Tlangau\nSeptember 10, 2020 Salai Ephraim CHIN 0\nPakhat pa nih Chinram cozah NLD nih a tlaih hnu in 30% kan ṭhangcho a tongh. Khuazei data dah a lak ti um lo.Halleluijah le Amen a petu cu an tam dom ko rua khah!NLD chan ah Tikir khua tu cu an ṭhangcho taktak. Milu zong an karh. Tikir ca khuaruat takmi nihcun khikhi an duh awk cu si nemmam lo. Hruh le burh ṭhancho a si.Kawlram Union budget chungin Chin State nih lamcawhnak ah tor le cheng in an ichuah. Nain, Mara le Lautu lei belte ngaihchia taktak si rih.MP Pi Za Tlem rak chuahpi cangmi hmanh NLD nih an hnonpiak dih hna.Canada lei sihal pakhat nih CNLD ṭanh pawl cu hyenas an lo i NLD ṭanh pawl cu Lions kan lo a ti ve huar. Lih le hrokhrol mah duhning le mah laarnak ca i propaganda a thlah kho taktakmi si caah “sihal” ka tinak si.Miphun ca nakin amah online in a laarnak ding men deuh khi ai tuak.\n“ChinChin cu an pa Kawl a si. Pu Ngai Sak nupi cu Kawl a si.” Ho nih dah mah bantuk pumpak mi dohnak bia hi a chuahpi?Miphun thleidannak ngei pawl cu mah bantuk a chuahpitu hna lungput ahkhin a lang.Kei hi CNLD ka si lo. Nain, miphun a ṭanhmi ka si. Nationalism a uarmi ka si fawn.CNLD ka uar khun ngai hnanak cu, Chin Chin a pasal Kawl a si ruangah thleidannak an ngei lo. An pical bak!Chin miphun kan sinak aa hrawmmi hna lakah hin Kawl thicawh tampi an um. Kawl taktak zong an um kho ko. Tuluk zong an um lai, Kala zong an um kho ko.Chin miphun sinak a zuar lengmangmi, miphun dang tawka liak hmang nakcun, kahpia an va si pekah, kan phun, kan unau sinak aa hrawmmi cu ka duh deuh tuk hna.\nPakhat vei ve nih, kan hnu deuh ahkhan, Kawl ca bakin, “Kawl miphun huatnak dingin politics nan leihmi hi cu..” ti phun in a tongh ve.Kawl kan hua nemmam lo. Kan ram lila ah an ilalter tukmi bel kan duh lo. Cu lawng si lo, an phung le an lam, an caholh tiangin barh chih in Kawl siter ve an kan duhnak policy khi kan duh lo.A bikin, kan ram le kan vawlei cia ah, mah miphun te nih iṭhit hruai, i-uk khawhnak phung kan haal.Anmah tlangtlak bu in buai kan duh lo. Kanmah tein kan ibuai hna lai. Miphun pakhat kan sinak kan phun kan tung cang hna lai ti khi si.Cucaah, ramleng a chuak cangmi, mahte in a dir kho cangmi hna tal nihhin cun, nan lung ifim cang u, Kawlrawn lei thlihran paoh dawi leen ve ti hlah u, ka ti tawnnak a si.\nHakha ah Naal le Lih Duur phu nih billboard mangtara an itaar. Public budget chung phaisa in sak dawh an si.Kawl tang kun huam veimawlo hmanthlak cu an taar lulh hna.Pa duhlo pakhat nih a thlehpiak hna rua.Cu kongah mi lungneem pawl nih, “Khualipi lungput si lo” ti phun in nan zai.An duhlomi cu an duh ah an thleh lai ta. Public property si lo.An itaarmi pawl khi thleh pet i “Nan innlo JCB in nawrpiak nan duh rih ahcun kanmah “Naal & Lih Duur” party hi Vote kan pe uh!” tiah ca an taarpiak hna awk hmanh si leh.A nem tuk rih.Mah caah dahkaw ka ti, ramkhel timi hi ram dahkaw khel a si cuh. Ram timi cu thisen in dahkaw kilven le humhim a si tawn.Pastor bantuk, academician lulu, kabya saya lulu pawl caah tuksapur rian dahfawh si. Nan ithelh lonak dingah ithelh tuk hlah u, ka van in ti tawnmi hna kha si.\nBy; Salai C Alexander\nNan innlo JCB in nawrpiak nan duh rih ahcun kanmah "Naal & Lih Duur" party hi Vote kan pe uh


Trump Nih Hi Ti Hin A Chim. Biden Nih US Cu Muihnak In A Hmuh, Kei Nih Cun Lianhngannak Ka Hmuh A Ti. – Chuncha News\nDNC le RNC cuanhnak; Kan hnuzarh ah Democratic Party nih khawmpi an tuah, ropui tak in an lim. Obama te nupa, Pu Sander , Pi Clinton te nupa, Pi Warren,.. te pawl nih bia an chim. A tlangpi in an chim mi zoh tikah pu Trump soiselnak in an bia an fun. An pu ber Pu Den nih president si ning law Covid-19 hi ka doh khawh lai a ti, America hi muihnak nih a zelh, president santlaih lo ruangah a si a ti, cu pawl cu an khawm pi donghnak bia fun an si.\nTuzarh ah Republican Party pawl nih an khawm pi an peh ve, ropui takin an lim ve. Dr. Ben Carson, Pu Rudy Giuliani, Pi Ivanka Trump, India miphun UN ambassador hlun Pi Nikki, Kimberly te pawl nih bia an chim ve. Pu Trump thaisung nu chim mi nih faak khun in mi thinlung a laak. Khat lei party soisel a hrial, kan tuan ti ding a si a ti, kan pa hi Media nih an doh nain a ram dawtnak a zual chin, faak deuh in rian a tuan chin, American mi nih kan ral hi kan doh tti awk asi,… a ti. An pu ber Pu Trump nih hi ti hin a ti ve. Pu Biden nih muihnak a hmuh, kei nih lianhngannak ka hmuh a ti.\nAn chim cio mi zoh tikah an zawn cio in an thiam dih. Zei ruah huaha lo ahcun favai bang choih dih kan fawi te. Pu Rudy bia hi a dik ngai rua ka ti. Joe Biden cu tlaitleng ngai ngai a ngei lo, Sander, AOC, Pelosi, Black Life Matter,.. tbk pawl cawlcangh ning poh in mongh mi a si a ti. Democrat pawl nih cun Pu Trump cu racist a si an ti, president ah aa tlak hrim lo an ti, kan ram mui a chiatter an ti.\nAn khawm pi hi cu hlan bantuk in minung an tam lo, virus ruangah a sung lawi kho set lo. Nain online in zoh deuh cio a si. An khawmpi tuah chan cu a ra lai mi November thimnak ca asi. A ho nih dah mi thinlung thlarau a tleih khawh deuh ti hi an biachim mi pawl chungin zoh a si. “Joe Biden a boss hlun cu Obama asi,a tu cu pu Sander, pi Pelosi, te pawl an si” tiah pi Nikki nih a chim mi cu el awk um dawh a si lo.\nDNC nih soiselnak in an bia an tom. An i timh mi an chim kho lo ti tluk a si. RNC nih hmai lei tinhmi kong chim nak in an fun ve. “America First” tiin RNC an candidate nih a biatlang a vualh. Law enforcement ka dirpi peng lai a ti. Biathlum thlum, lung hno tak in DNC an pu Biden nih a thuat set len ve nain American hmailei ca ai tel set lo.\nEvangelist min thang bik Billy Graham fapa Franklin Graham nih tawi te nain tling tak tak thlacamnak a ngeih; a luancia kumli chung na kan hruainak, pandemic le buaibainak vialte chungin Bawipa nangmah bawmhnak kan herh, president le vice president hi fimnak pe ko hna, an chungkhar him ter ko hna, tiin thlacamnak tawi a ngeih.\nLaimi tampi hi vote pe kho dirhmun ah kan um ve. Ruah ciammam tein kan pek ve awk a si. Dirhmun ngei tein..Mi pakhat maw, media maw, tbk pawl nih zumh mi chimchubgnak (prediction) si lo ah prophecy an tuah men mi in vote lo ding a si. Zeidah an policy a si, zeidah ka miak lai ti men si loin rampi ca tu ah tuaktaan buin mee pek ding. Nangmah le keimah vote hna nih hin cun lai a rel tuk lai li nain kan zumhnak, kan duhnak cu vote peknak in langhter ve ding a si. Catialtu: Thawng Za Lin\nUS President Donald Trump Fanu Ciammam A Si Ko, Abia Chimmi Nih US Khuaruahhar In A Tuah Ko Hna\nFalam Surbung Airport A Thok Tu Kong A Linsa Ngai